title: Pjotr Kahovski

text: Alkuperäisessä kapinasuunnitelmassa Kahovskin piti mennä aamulla 14. joulukuuta 1825 Talvipalatsiin ja ampua tuore keisari Nikolai I ennen kuin tämä ehtisi antaa hallitsijanvakuutuksensa. Kahovski ei rohjennut toteuttaa suunnitelmaansa, mutta sen sijaan hän meni Pietarin Senaatinaukiolle muiden kapinallisten kanssa.


title: Pjotr Kahovski

text: Senaatinaukiolla Kahovski ampui kenraalikuvernööri Mihail Miloradovitšin, joka oli pitämässä puhetta upseereille ja käskemässä näitä palaamaan kasarmeilleen. Kapinan kukistuttua hänet otettiin kiinni ja hirtettiin yhdessä neljän kapinan johtohahmon kanssa.


title: Arseni (Joensuun piispa)

text: Arseni eli Korkeasti Siunattu Joensuun piispa Arseni (siviilinimeltään Jorma Heikkinen, s. 14. heinäkuuta 1957 Lapinlahti) on Suomen ortodoksisen kirkon piispa.


title: Arseni (Joensuun piispa)

text: Piispa Arseni eli Jorma Heikkinen syntyi Pajujärven Koivuharjussa Sirkka ja Antti Heikkisen kuusilapsiseen perheeseen. Antti-isä oli kirvesmies ja Sirkka-äiti hoiti perheen ohella viittä lehmää ja hevosta. Arseni kirjoitti ylioppilaaksi Lapinlahdelta. Hän kääntyi ortodoksiseen uskoon vuonna 1978. Suurena vaikutteena oli ystävyys taiteilija Ina Collianderin kanssa. Sen jälkeen hän opiskeli Suomen ortodoksisessa pappisseminaarissa vuosina 1979-83 ja suoritti myöhemmin teologian maisterin tutkinnon. Hän on opiskellut kuusi vuotta Pietarin hengellisessä akatemiassa ja kreikkalaisessa pappisseminaarissa Ateenan yliopistossa yli kolme vuotta.


title: Arseni (Joensuun piispa)

text: Hänet vihittiin opiskeluaikanaan munkiksi ja munkkidiakoniksi Pietarissa vuonna 1985. Pappisvihkimyksen suoritti seuraavana vuonna arkkipiispa Paavali. Munkinvihkimyksen ohessa Jorma Heikkinen sai uudeksi nimekseen Arseni, pyhän Arseni Konevitsalaisen mukaan.


title: Arseni (Joensuun piispa)

text: Piispa Arseni toimi vuosina 1989–2004 Valamon luostarin varajohtajana. Hän sai arkkimandriitan arvon arkkipiispa Johannekselta vuonna 1997. Suomen ortodoksisen kirkon apulaispiispaksi hänet valittiin kirkolliskokouksessa lokakuussa 2004. Tammikuussa 2005 Tuhlaajapojan sunnuntaina eli Suuren paaston valmistusviikkojen toisena sunnuntaina hänet asetettiin virkaansa nimikkeellä Joensuun piispa. Piispaksi vihkimisen toimitti arkkipiispa Leo avustajinaan Helsingin metropoliitta Ambrosius, Oulun metropoliitta Panteleimon sekä hiippakunnan papisto, vanhimpana Kuopion kirkkoherra, isä Mikko Kärki. Uuden piispan saattajina toimivat Valamon luostarin johtaja, arkkimandriitta Sergei ja Lintulan luostarin rippi-isä, arkkimandriitta Herman. Kanoninen virkaan asettaminen toimitettiin edellisenä iltana vigilian lopuksi. Piispa Arseni hoiti vuosina 2013-2014 väliaikaisesti Oulun metropoliitan tehtäviä.


title: Arseni (Joensuun piispa)

text: Uuden apulaispiispan erääksi tärkeäksi tehtäväksi määrättiin Suomen ortodoksisen kirkon julkaisutoiminnan johtajana toimiminen. Siihen asti tehtävää oli hoidettu väliaikaisin ratkaisuin, mutta arkkipiispa Leo sanoi uuden apulaispiispan vihkimisen yhteydessä antamassaan haastattelussa tarjoavansa tätä tehtävää uudelle apulaiselleen. Samoin vaikea ja haastava yhteydenpito Suomeen asettuneisiin siirtolaisortodokseihin kuuluisi apulaispiispan uusiin tehtäviin. Julkaisutoiminnasta syntyneiden erimielisyyksien johdosta Arseni erosi OKJ:n puheenjohtajuudesta vuonna 2007.


title: Arseni (Joensuun piispa)

text: Piispa Arsenin keskeisiin tehtäviin Suomen ortodoksisessa kirkossa kuuluu maahanmuuttajatyö.


title: Arseni (Joensuun piispa)

text: Piispa Arseni on tunnettu ikonimaalari ja ikonografian tuntija. Hän on toiminut taidenäyttelyissä myös kuraattorina. Hän on julkaissut aiheesta paljon, tunnetuimpana "Ikonikirjan". Arseni piti yhteysnäyttelyn Kuutti Lavosen kanssa vuonna 2013 Lapinlahden taidemuseossa.


title: Arseni (Joensuun piispa)

text: Piispa Arseni on ostanut Lapinlahden Pajujärveltä vanhan kansakoulun ja kunnostanut sen vapaa-ajan asunnokseen ja työtilakseen. Siellä järjestetään kesäisin taidenäyttelyjä ja talvikaudella luentotilaisuuksia. Isä Arseni on tehnyt muiden töiden ohessa lisensiaattitutkimusta Itä-Suomen yliopistoon, aiheenaan Laatokan Valamon kahden pääkirkon ikonostaasit ja se valmistui 2011. Tällä hetkellä hän tekee väitöskirjaa.


title: Kappa

text: Kappa voi tarkoittaa seuraavia:


title: Norman McLaren

text: Norman McLaren CC, CQ, (11. huhtikuuta 1914 – 27. tammikuuta 1987) oli skotlantilainen animaattori ja elokuvaohjaaja, joka tunnetaan parhaiten National Film Board of Canadalle tekemistään kokeellisista animaatioelokuvista.


title: Norman McLaren

text: McLaren syntyi Stirlingissä, Skotlannissa. Hän opiskeli Glasgow School of Artissa ja teki opiskeluaikanaan ensimmäiset animaatiokokeensa. McLaren kutsuttiin vuonna 1941 työskentelemään Kanadaan, jossa hänen tehtäväkseen tuli perustaa animaatiostudio ja kouluttaa kanadalaisia animaattoreita. Työskennellessään National Film Board of Canadalle McLaren teki kuuluisimman elokuvansa "Naapurit" (1952), josta hän sai Oscar-palkinnon. "Naapurit" on puheenvuoro sotaa ja väkivaltaa vastaan. Elokuvassa McLaren käytti animaatiotekniikkaa, jota kutsutaan piksillaatioksi. Piksillaation ohella McLaren kehitti suuren määrän muita vallankumouksellisia animaatiotekniikoita. Hän muun muassa raaputti sekä kuvan että ääniraidan suoraan filmille.


title: Biotooppi

text: Biotooppi eli luontotyyppi on eliöiden elinympäristö, jossa keskeiset ympäristötekijät ovat samankaltaiset ja eliöstö siksi tietynlainen. Jokaisesta biotoopista löytyvät juuri sille biotoopille tyypilliset eliöt. Ympäristön jakaminen erilaisiin biotooppeihin kertoo oletuksesta, että tietynlainen ympäristö on edellytys tietyn lajin menestymiselle.


title: Biotooppi

text: Luonnonsuojelussa keskitytään nykyisin yksittäisen lajin suojelun ohella uhanalaisten luontotyyppien suojeluun. Suojelun tavoitteena on säilyttää luontotyyppien ominaispiirteet. Suomessa esiintyy 69 luontodirektiivin luontotyyppiä, joista 14 on ensisijaisesti suojeltavia. Natura 2000 -alueiden valinta perustuu osaltaan luontotyyppeihin. Euroopan yhteisön Luontodirektiivi suojelee lähes 200 luontotyyppiä, joiden luontainen esiintymisalue on hyvin pieni tai jotka ovat vaarassa hävitä yhteisön alueella.


title: Biotooppi

text: Kuivan kangasmetsän pohja on hiekkaisaa ja ravinteista niukkaa. Metsä on syntynyt yleensä jääkauden muovaamille harjuille ja hiekkakankaille. Sadevesi valuu hiekan läpi nopeasti kasvien ulottumattomiin ja vie ravinteita mennessään. Siksi puusto on harvaa, ja aurinko pääsee paistamaan suoraan maahan asti. Kangasmetsissä menestyvät sellaiset lajit, jotka eivät haihduta liikaa vettä lehtiensä kautta.


title: Biotooppi

text: Mänty on yleisin tällaisen biotoopin puu. Sen ohuet, vahapintaiset neulaset estävät tehokkaasti liiallista haihtumista. Maata peittävät muun muassa erilaiset jäkälät, kanerva, puolukka ja variksenmarja.


title: Biotooppi

text: Koska kasvusto on kankaalla niukkaa, on myös kasveja syöviä eläimiä harvassa. Pohjoisessa poro on sopeutunut laiduntamaan karuilla, jäkälän peittämillä alueilla. Etelämpänä kankaalla voi törmätä hirveen, kettuun, mäyrään tai oravaan. Tyypillisiä lintuja kankaalla ovat metso, kehrääjä, leppälintu, käki ja kulorastas.


title: Biotooppi

text: Lehdossa kasvillisuus on rehevää ravinteikkaan ja multaisan maaperän ansiosta. Lehdoistamme lähes kaikki sijaitsevat Etelä-Suomessa, etenkin lounaassa. Maaperää hoitavat kuolleita eliöitä hajottavat bakteerit, sienet ja lierot. Kosteassa kasvillisuudessa viihtyvät monet hyönteiset ja kotilot. Puusto koostuu monipuolisesti lehtipuista: koivu, haapa, pihlaja, leppä ja tuomi ovat yleisiä lehtipuita suomalaisessa lehdossa. Kuivemmat lehdot ovat usein koivuvaltaisia, tuoreita täyttävät myös lepät. Jaloja lehtipuita edustavat muun muassa metsävaahtera, metsälehmus, tammi, saarni ja jalavat.


title: Biotooppi

text: Monet lintulajit pesivät lehdossa. Siellä voi kuulla muun muassa satakielen, lehtokertun, kirjosiepon, sinitiaisen, mustarastaan, kuhankeittäjän tai lehtopöllön ääniä. Lehto on uhanalaisena pidetyn liito-oravan asuinympäristö. Muita pieniä nisäkkäitä siellä edustavat lepakko ja metsähiiri.


title: Biotooppi

text: Tuoreessa kangasmetsässä biodiversiteetti on suurempi kuin kuivassa kangasmetsässä, mutta pienempi kuin lehdossa. Maaperä on moreenia, jossa on mukana kaikkia kivennäismaalajeja. Moreeni pidättää vettä hyvin ja on ravinteikkaampaa kuin hiekkamaat. Suomessa tuore kangasmetsä on vallitseva metsätyyppi Pohjois-Pohjanmaalta etelään. Lounais-Suomessa niissä on usein lehdonkin piirteitä.


title: Biotooppi

text: Sammalet peittävät tuoreen kangasmetsän maata yhtenäisenä mattona. Siitä nousee yleisimpänä varpukasvina mustikkaa, riidenliekoa, oravanmarjaa, metsälauhaa ja vanamoa. Valtapuu on kuusi, seassa voi olla myös koivua ja haapaa. Eläimiä tuoreessakaan kangasmetsässä ei ole kovin paljoa, sillä havumetsät ovat karua ympäristöä. Hirvi, orava, kettu ja metsämyyrä ovat tyypillisiä tuoreiden kangasmetsien nisäkkäitä. Linnuista mainittakoon punarinta ja peippo sekä talvella havaittavista linnuista käpytikka, hömötiainen, hippiäinen ja käpylintu.


title: Pietari-Paavalin linnoitus

text: Pietari-Paavalin linnoitus sijaitsee Pietarin Jänissaarella Nevajoen rannalla. Siellä sijaitsee muun muassa Pietari-Paavalin katedraali, jonne on haudattu kaikki Venäjän keisarit Pietari I:stä lähtien. Linnoitus on toiminut myös poliittisten vankien säilytyspaikkana. Nykyään se on osa Pietarin kaupungin historian museota. Siellä toimii myös Pietarin rahapaja.


title: Pietari-Paavalin linnoitus

text:
Pietari Suuri perusti linnoituksen 16. toukokuuta 1703 suurta Pohjan sotaa varten. Se rakennettiin alun perin puusta. Kivirakennelmat tehtiin vaiheittain vuosina 1706–1740. Linnoitusta ei koskaan tarvittu sotatoimissa, koska sen valmistuttua todettiin, että Retusaari suiston ulkopuolella olisi strategisesti paremmassa paikassa, ja sinne mahtuisi sotasatamakin. Kronstadtin merilinnoituksen valmistuttua Pietari-Paavalin linnoitus jäi vaille sotilaallista käyttöä.
Linnoitus oli tärkeässä asemassa vuoden 1917 vallankumouksissa. 1970-luvulla aloitettiin uudelleen tsaarien aikainen perinne: eräältä bastionilta ammutaan päivittäin tykillä puolipäivän hetken ilmoittava merkkilaukaus .


title: Pietari-Paavalin linnoitus

text: Linnakkeen keskellä sijaitsee Domenico Trezzinin suunnittelema, 122 metriä korkealla tornilla varustettu Pietari-Paavalin katedraali, joka valmistui vuonna 1733, ja on toiminut keisarien hautapaikkana Pietari Suuren ajoista alkaen. Sotavuosien 1941–1945 ajaksi kirkon torni ja kupolit verhottiin pressuilla, jotteivät ne toimisi maamerkkeinä viholliselle.


title: Pietari-Paavalin linnoitus

text:
Kirkon ikonostaasi on kahden käsityömestarin, Trifon Ivanovin ja Ivan Telegan neljässä vuodessa veistämä. Se on kullattua puuta. Se poikkeaa ortodoksisesta yleistyylistä ennen muuta enemmän veistoskuviin kuin varsinaisiin ikoneihin painottuneen rakenteensa johdosta. Kirkossa on myös ortodoksiselle pyhäkölle harvinainen saarnastuoli. Nämä poikkeukset perinteestä on tehty Pietari Suuren käskystä: hän halusi uudistaa ja länsimaistaa vanhaa ja takapajuisena kokemaansa valtakuntaansa, jolloin pyrkimys tähän päämäärään sai tällaisiakin muotoja.
Läntisestä tyylistä poiketen haudat eivät sijaitse kirkon kryptassa, vaan kuten Moskovan Kremlin Arkkienkelin katedraalissakin kirkkosaliin sijoitettiin marmorisia aitauksella ympäröityjä sarkofageja. Jokaisen kannessa on risti ja haudatun nimi. Pietari I:n sarkofagi on merkitty kannella olevilla mitaleilla sekä sen viereen seinäkomeroon sijoitetulla rintakuvalla ja laivaston lipulla.
Marmori on pääsääntöisesti valkoista, vain Aleksanteri II:n sarkofagi on tehty vihreästä marmorista ja hänen puolisonsa ruusunvärisestä.


title: Pietari-Paavalin linnoitus

text: Kirkossa säilytetään myös kaikkia Pietari Suuren valloittamia vihollisosastojen lippuja. Ne on ripustettu tankoihin kirkon sivuseinillä. Napoleonilta valloitetut ja sen jälkeen voitonmerkkeinä saadut liput ja tunnukset sijoitettiin Kazanin katedraaliin.


title: Pietari-Paavalin linnoitus

text: Viimeinen tsaariperhe kruununperijä Alekseita ja yhtä tytärtä lukuun ottamatta haudattiin kirkkoon vuonna 1998. Heidät haudattiin yhteishautaan, koska perheenjäsenten hautapaikaksi tarkoitettu kappeli kirkon itäpuolella oli paitsi keskeneräinen myös restauroinnin alaisena. Sovinnollisen joskin venäläiskansallisen muistopuheen piti presidentti Boris Jeltsin.


title: Pietari-Paavalin linnoitus

text: Venäjän leskikeisarinna Maria Fjodorovna pääsi vallankumousta pakoon. Hän asui ensin Englannissa sisarensa kuningatar Aleksandran luona ja sittemmin Tanskassa kuolemaansa asti vuonna 1928. Vuonna 2005 Tanskan ja Venäjän hallitukset sopivat, että Marian ruumis kuljetetaan Tanskan Roskilden tuomiokirkosta Pietariin, jossa hänet haudataan Pietari-Paavalin katedraaliin miehensä Aleksanteri III:n viereen.


title: Pietari-Paavalin linnoitus

text: 26. syyskuuta 2006 Marian ruumis saapui sarkofagissa Kronstadtin laivastoasemalle Tanskan laivaston aluksella. Tuolloin oli kulunut päivälleen 140 vuotta siitä, kun Maria itse saapui Kronstadtiin. Sarkofagi vietiin ensin Pietarhovin Aleksanteri Nevskin kappeliin, jossa yleisöllä oli mahdollisuus jättää viimeiset jäähyväiset Marialle ennen 28. syyskuuta tapahtunutta hautausta.


title: Deksamfetamiini

text: Deksamfetamiini eli dekstroamfetamiini ("(+)-2-amino-1-fenyylipropaani") on amfetamiinin stereoisomeeri, joka vapauttaa noradrenaliinia ja kiihdyttää neuronien viestintää. Se lisää motorista toimintaa ja mielen valppautta, vähentää väsymystä ja lisää joillakin ihmisillä keskittymiskykyä. Deksamfetamiinia myydään Suomessa kauppanimellä Attentin. Deksamfetamiini on psykotrooppisia aineita koskevassa yleissopimuksessa kielletty aine.


title: Deksamfetamiini

text: Deksamfetamiinia käytetään tarkkaavaisuushäiriöiden ja vaikean narkolepsian hoidossa. ADHD:n ja ADD:n hoitolääkkeenä deksamfetamiini on vaihtoehtona etenkin, mikäli metyylifenidaatti ("Concerta", "Ritalin, Medikinet") ei anna vaikutusta tai ei muusta syystä sovi potilaalle.


title: Deksamfetamiini

text: Lääkeyhtiö Smith, Kline, and French toi deksamfetamiinin markkinoille ensimmäisenä vuonna 1937 nimellä Dexedrine. Lääkettä myydään nykyisin nimellä Dexamfetamine Sulphate. Vain Yhdysvalloissa ja Kanadassa käytössä oleva Adderall sisältää 3/4 deksamfetamiinia. Deksamfetamiinin aihiolääke lisdeksamfetamiini sai Suomessa myyntiluvan vuonna 2013. Yleisimpien ADHD-lääkkeiden tapaan lisdeksamfetamiini luokitellaan Suomessa huumausaineeksi.


title: Deksamfetamiini

text: Deksamfetamiinisulfaatti vaatii Suomessa normaalin huumausainereseptin lisäksi maksullisen erityisluvan suuren väärinkäyttöpotentiaalin vuoksi. Monet terveysalan laitokset kieltäytyvät määräämästä lääkettä vedoten lisäksi myös mahdollisina pitämiinsä pitkän aikavälin neurotoksisiin (hermosoluja vahingoittaviin) vaikutuksiin. Kaikki tähänastiset tutkimukset on kuitenkin tehty 10-30 kertaa isommilla annoksilla kuin lääkinnälliset annokset. Lisäksi tutkimuksissa on käytetty levo- tai metamfetamiinia, ei dekstroamfetamiinia. Yhtäkään tutkimusta ei ole tehty ihmisillä vaan kaikissa on käytetty koe-eläimiä. Amfetamiineja on myöskin käytetty 1930-luvulta lähtien ADHD:n ja narkolepsian hoidossa ilman todisteita pitkäaikaishaittavaikutuksista.


title: Deksamfetamiini

text: Deksamfetamiinia käyttivät esimerkiksi Yhdysvaltain ilmavoimien lentäjät pitkillä pommitus- ja tiedustelulennoilla. Samaan valmisteeseen turvautuivat myös Apollo-astronautit kuulennoilla. Ilmavoimissa tämä valppautta lisäävä ja lisävoimia tuova ""go-pill"" on nykyisin korvattu modafiniililla.


title: Deksamfetamiini

text: Deksamfetamiinin käytöstä aiheutuvia sivuvaikutuksia ovat unettomuus, ruokahaluttomuus ja hermostuneisuus. Myös suun kuivuutta, särkyjä, myös päänsärkyä ja hikoilua.


title: Abebe Bikila

text: Abebe Bikila (7. elokuuta 1932 Mout, Etiopia – 25. lokakuuta 1973 Addis Abeba, Etiopia) oli etiopialainen kestävyysjuoksija ja kaksinkertainen maratonin olympiavoittaja.


title: Abebe Bikila

text: Bikila oli toiminut nuoruutensa paimenena, ja hän liittyi 16-vuotiaana 1952 Haile Selassien keisarilliseen armeijaan. Ruotsissa asuva suomalainen Onni Niskanen etsi Etiopian armeijasta urheiluvalmennettavia ja järjesti maratonjuoksuja Addis Abebassa. Keisarilliseen vartiokaartiin kuulunut Bikila osallistui ensimmäiseen juoksuun ja kellotti ajan 2.39.50. Seuraavassa juoksussa Bikila juoksi 2.21.23, eli yli kolme minuuttia nopeammin kuin vuoden 1956 kesäolympialaisten voittoaika.


title: Abebe Bikila

text: Bikila voitti 1960 armeijan mestaruuskilpailut, mutta häntä ei silti valittu Rooman olympialaisiin, jonne kelpuutettiin Etiopian tunnetuin urheilija Wami Biratu. Biratu kuitenkin loukkasi nilkkansa juuri ennen olympialaisia, ja Bikila pääsi kisoihin varamiehenä. Bikila saapui Roomaan mukanaan vain yksi pari juoksukenkiä, jotka olivat kuitenkin pilalla kuukausien harjoittelun jälkeen. Ne aiheuttivat rakkoja, joten Bikila päätti juosta paljain jaloin. Bikila ja Rhadi Ben Abdesselam juoksivat maratonilla pitkään yhdessä, mutta Bikila voitti loppuvetonsa ansiosta Abdesselamin 25 sekunnilla. Loppuaika 2.15.16,2 oli uusi maailmanennätys ja kahdeksan minuuttia parempi kuin Emil Zátopekin olympiaennätys. Vasta myöhemmin tuli yleiseen tietoon, että Bikila oli ollut pitkän aikaa Niskasen ammattimaisessa valmennuksessa ja noudattanut tuon ajan kehittyneimpiä harjoittelumenetelmiä.


title: Abebe Bikila

text: Olympialaisten jälkeen Bikila lepäsi hetken kotimaassaan mutta palasi toukokuussa 1961 kansainvälisille kilpakentille, kun hän osallistui Ateenassa järjestettyyn alkuperäisen maratonjuoksun reitille. Bikila voitti Ateenan kilpailun lisäksi heinäkuussa Osakan ja lokakuussa Košicen maratonin. Hän osallistui 1963 maanmiehensä Mamo Wolden kanssa Bostonin maratonille, jota yksikään olympiakultamitalisti ollut vielä voittanut. Bikila ja Wolde aloittivat kovaa mutta hiipuivat lopulta kramppien takia. Bikila sijoittui lopulta viidenneksi. Tämän jälkeen hän palasi takaisin Etiopiaan.


title: Abebe Bikila

text: Bikila juoksi 1964 Addis Abebassa olympialaisten valintamaratonilla ajan 2.16.9. Noin kuukausi ennen olympialaisten maratonia Bikilalta jouduttiin poistamaan umpilisäke. Lääkärit neuvoivat jättämään olympialaiset väliin, mutta Bikila jatkoi harjoittelua. Olympiamaratonilla hän käytti samaa taktiikkaa kuin Roomassa. Hän pysyi johtoryhmän mukana noin 15 kilometriä ja irtosi sitten. Vain Ron Clarke ja Jim Hogan seurasivat alkuun, mutta lopulta hekin tippuivat matkasta. Bikila oli tullessaan stadionille noin neljä kilometriä edellä seuraavaa juoksijaa. Maalissa hänen aikansa oli 2.12.11,2, ja se oli uusi maailmanennätys. Bikila oli maalissakin hyvävoimainen ja teki heti maalin tultuaan voimisteluliikkeitä. Hän pystyi näin ensimmäisenä urheilijana voittamaan maratonin olympiakultaa perättäisissä kisoissa. Méxicon olympialaisissa 1968 Bikila kärsi vilustumisesta ja polvivammasta ja joutui keskeyttämään 17 kilometrin kohdalla.


title: Abebe Bikila

text: Bikila joutui 1969 auto-onnettomuuteen, jossa hänen kuudes ja seitsemäs nikama menivät pois paikoiltaan. Hän oli väistänyt vastaan tulevaa autoa ja ajanut ojaan. Bikila halvaantui kaulasta alaspäin mutta pystyi kuntouttamisen jälkeen liikuttamaan käsiään. Hän osallistui vielä vammaisten jousiammuntaan. Bikila kuoli 1973 aivoverenvuotoon.


title: Abebe Bikila

text: Kansallinen stadion Addis Abebassa on nimetty hänen kunniakseen.


title: Parametoksiamfetamiini

text: Parametoksiamfetamiini eli PMA on synteettinen päihde, psykostimulantti, joka tuottaa hallusinaatioita.


title: Parametoksiamfetamiini

text: Parametoksiamfetamiinia myydään tablettimuodossa usein MDMA:na (ekstaasina), mutta voi helposti aiheuttaa kuoleman, koska parametoksiamfetamiini on paljon myrkyllisempää. Parametoksiamfetamiinin vaikutuksia ovat kiihtynyt tai epäsäännöllinen sydämensyke, sumentunut näkökenttä ja voimakkaat, epämiellyttävät myrkytysoireet. Parametoksiamfetamiinikuolemia on tapahtunut puolet enemmän kuin kuolemia MDMA:han, vaikka aineen markkinaosuus on vain hyvin pieni osa MDMA:n laittomasta kaupasta.


title: Parametoksiamfetamiini

text: Suomessa parametoksiamfetamiini on luokiteltu huumausaineeksi.


title: Piksillaatio

text: Piksillaatio on stop motion -animaatiotekniikka, jossa näyttelijöitä käytetään animaatiofilmissä ikään kuin elävinä nukkeina. He ottavat erilaisia asentoja, ja kutakin asentoa valotetaan filmille yhden tai useamman ruudun verran. Tämä tuottaa valmiissa elokuvassa erikoisen, nykivän liikevaikutelman.


title: Piksillaatio

text: Piksillaatiota käytti tiettävästi ensi kerran Segundo de Chomón jo vuonna 1908. Tekniikan kuuluisin esimerkki on Norman McLarenin Oscar-palkinnon voittanut lyhytelokuva "Naapurit" (1952). Piksillaatio on ollut myös hyvin suosittu mainoksissa ja rockvideoissa (esimerkiksi Peter Gabrielin "Sledgehammer").


title: Pietarin Senaatinaukio

text: Pietarin Senaatinaukio () on keskeinen aukio Pietarissa Venäjällä.


title: Pietarin Senaatinaukio

text: Aukio rajoittuu etelässä Iisakin kirkkoon, pohjoisessa Nevaan, idässä Amiraliteettiin ja lännessä Senaatin ja Synodin entiseen rakennukseen, jossa nykyään toimii Venäjän perustuslakituomioistuin. Aukio on puistomainen, ja sen keskellä seisoo Étienne Falconet'n veistämä Vaskiratsastaja-patsas. Patsaan paljastuksen (1782) jälkeen aukiota kutsuttiin virallisesti nimellä "Petrovskaja" (Pietarinaukio). Aukio on pietarilaisten hääseurueiden suosiossa.


title: Pietarin Senaatinaukio

text: Aukio tunnetaan vuoden 1825 dekabristikapinan näyttämönä. 14. joulukuuta 1825 liberaalien nuorten upseerien joukko lähetti tuhansittain sotilaita aukiolle tarkoituksenaan pakottaa juuri valtaistuimelle noussut Nikolai I eroamaan ja vaatimaan Venäjälle perustuslakia. Kapinan satavuotispäivänä 1925 aukio nimettiin Dekabristien aukioksi (). Vuonna 2008 aukion nimeksi muutettiin Senaatinaukio, joka oli ollut sen yleinen kutsumanimi myös ennen vuotta 1925, vaikkakaan ei virallinen nimi. Nimenmuutos liittyi perustuslakituomioistuimen siirtymiseen entiseen Senaatin ja Synodin rakennukseen. Tärkeäksi historialliseksi tapahtumaksi koettuun dekabristikapinaan liittyneen nimen poistaminen herätti jonkin verran kiistoja.


title: Helge Lindberg

text: Helge Igor Lindberg (1. lokakuuta 1887 Helsinki – 3. tammikuuta 1928 Wien) oli suomalainen laulaja. Lindberg kuului aikansa kansainvälisesti tunnetuimpiin suomalaisiin laulajiin. Hän aloitti laulunopiskelun vuonna 1906 Wienissä ja kävi Italiassa kehittämässä taitojaan lisää. Lindberg antoi ensikonserttinsa Helsingissä, mutta teki uransa Keski-Euroopassa ja antoi siellä satoja konsertteja sekä toimi laulunopettajana. Hänen laulutapaansa kuului erinomainen vibraton ja hengitystekniikan hallinta sekä tekstien tarkkaan hiottu tulkinta. Lindberg ei kuitenkaan koskaan hakeutunut oopperalavoille. Hän kuoli keuhkokuumeeseen 40-vuotiaana.


title: Rongelap

text: Rongelap on atolli Marshallinsaarilla. Se koostuu 61 saaresta, joiden maapinta-ala yhteensä on noin 8 neliökilometriä. Rongelapin asukasluku oli 79 vuonna 2011.


title: Tietokoneanimaatio

text: Tietokoneanimaatio on animaatiotekniikka, jossa liikkuvat kuvat luodaan kokonaan tietokoneilla. Tietokoneanimaatiossa yhdistyvät perinteinen animaatio ja tietokonegrafiikka.


title: Tietokoneanimaatio

text: Tietokoneiden laskentatehon kasvettua ja ohjelmien kehityttyä tietokoneanimaatio on vähitellen syrjäyttänyt perinteisen piirrosanimaation pitkissä animaatioelokuvissa. Nykyisin myös suurin osa Hollywood-elokuvien erikoistehosteista toteutetaan tietokoneanimaation avulla.


title: Tietokoneanimaatio

text: Pixar ja Dreamworks ovat tunnetuimpia tietokoneanimaatioelokuvia valmistavia yhtiöitä.


title: Wilma Rudolph

text: Wilma Glodean Rudolph (23. kesäkuuta 1940 Clarksville, Tennessee – 12. marraskuuta 1994 Brentwood, Tennessee) oli yhdysvaltalainen yleisurheilija ja kolminkertainen olympiavoittaja.


title: Wilma Rudolph

text: Rudolphilla diagnosoitiin nuorena polio. Hänen äitinsä kuljetti häntä kahdesti viikossa 50 mailin päässä olevaan mustien sairaalaan. Rudolph pystyi jälleen kävelemään kunnolla 11-vuotiaana ja hän päätti, että hänestä tulee urheilija.


title: Wilma Rudolph

text: Lukioaikana (high school) hänestä tuli koripallotähti. Rudolph rikkoi osavaltion ennätykset koripisteissä ja johdatti joukkueensa osavaltion mestaruuteen. Lukion jälkeen Rudolph sai täyden stipendin Tennesseen yliopistoon, josta hän myöhemmin sai kandidaatin paperit kasvatustieteistä.


title: Wilma Rudolph

text: Yleisurheiluvalmentaja huomasi Rudolphin koripallokentiltä ja toi mukaan yleisurheiluun. Rudolph osallistui 16-vuotiaana vuoden 1956 kesäolympialaisiin, joissa hän karsiutui 200 metrin juoksun alkuerissä mutta oli mukana pronssia voittaneessa 4 × 100 metrin viestijoukkueessa. Neljä vuotta myöhemmin Rooman olympialaisissa Rudolph voitti kultaa 100 metrin (11,0 s myötätuulessa) ja 200 metrin juoksussa (24,0 s) sekä 4 × 100 metrin viestijuoksussa (44,5 s; välierissä maailmanennätys 44,4 s).


title: Wilma Rudolph

text: Urheilu-uran jälkeen Rudolph työskenteli opettajana, valmentajana ja urheilukommentaattorina. Hän meni naimisiin Robert Eldridgen kanssa 1963. Myöhemmin eronnut pari sai neljä lasta.


title: Wilma Rudolph

text: Rudolph kuoli 54 vuoden iässä aivokasvaimeen kotonaan Brentwoodissa. Yhdysvaltojen postiyhtiö (United States Postal Service) julkaisi hänestä 23 centin postimerkin vuonna 2001.


title: Wilma Rudolph

text: Italialaiset käyttivät hänestä lempinimeä "La Gazzella Nera" (musta gaselli), ranskalaisille hän oli "La Perle Noire" (musta helmi).


title: Jorma Hynninen

text: Jorma Kalervo Hynninen (s. 3. huhtikuuta 1941 Leppävirta) on menestyneimpiä suomalaisia oopperalaulajia, äänialaltaan baritoni.


title: Jorma Hynninen

text: Hynninen opiskeli Sibelius-Akatemiassa 1966–1971 (Matti Tuloisela, Antti Koskinen, diplomi 1970). Hän oli vuosina 1970–1990 kiinnitettynä Kansallisoopperaan, jossa hän toimi myös taiteellisena johtajana vuodesta 1984. Hynninen toimi 1980–1991 Joensuun laulujuhlien taiteellisena johtajana, vuosina 1993–2002 Savonlinnan oopperajuhlien taiteellisena johtajana sekä Sibelius-Akatemian laulutaiteen professorina 1997–2003. Hynninen on lisäksi pitänyt useita mestarikursseja. Hynninen on esiintynyt maailman johtavissa oopperataloissa, kuten Lontoossa, Chicagossa, Moskovassa, Pekingissä, Milanossa (La Scala) ja New Yorkissa (Metropolitan). Hän on esiintynyt eri puolilla maailmaa myös konserttilaulajana, erityisesti liedlaulajana, yhdessä pianisti Ralf Gothónin kanssa. Hynninen lopetti oopperauransa vuonna 2013. Hänelle myönnettiin professorin arvonimi 2005.


title: Jorma Hynninen

text: Oopperalaulaja Marko Salo (1964–2005) oli Hynnisen poika, tytär Ursula Hynninen on Heinolan seurakunnan kanttori, ja toinen tytär Laura Hynninen on harpisti. Näyttelijä Olivia Ainali on Hynnisen tyttärentytär. Hynnisen Reetta-vaimo kuoli munasarjasyöpään keväällä 2017.


title: Jorma Hynninen

text: Hynninen on tehnyt yli 70 oopperaroolia.


title: Jorma Hynninen

text: Suomalaisten oopperalevytysten lisäksi Hynnisen keskeisimpiä oopperalevytyksiä ovat "Figaron häät" (Muti), "Elektra" (Ozawa) ja "Il prigioniero" (Salonen). Hänen levytystuotantoonsa kuuluu myös negrospirituaaleja, ikivihreitä ja tangoja. Levytyksiä Hynninen on tehnyt runsaat 140 kpl.


title: Jalkapallon maailmanmestaruuskilpailut 1982

text: Vuoden 1982 jalkapallon maailmanmestaruuskilpailut järjestettiin Espanjassa. Kilpailut voitti Italia, joka kukisti loppuottelussa Saksan liittotasavallan maalein 3–1. Mestaruus oli Italialle kolmas (aiemmat vuosilta 1934 ja 1938), ja nosti sen tilastoissa tasoihin Brasilian kanssa.


text: Pelisysteemiä oli muutettu vuoden 1978 kisoista: lopputurnaukseen pääsi mukaan 24 joukkuetta (aiemmin 16), jotka jaettiin kuuteen neljän joukkueen alkulohkoon. Jokaisen lohkon kaksi parasta joukkuetta pääsivät puolivälieriin, joissa pelattiin neljässä kolmen joukkueen lohkossa. Lohkojen voittajat jatkoivat välieriin. Kyseessä oli ainut tällä systeemillä pelattu turnaus, sillä FIFA muutti pelisysteemiä jo seuraaviin kisoihin.


text: Turnauksen suosikkeja olivat Brasilia, Argentiina ja Saksa. Kisat alkoivat kuitenkin yllätyksillä. Isäntämaa Espanja pelasi ponnettomasti ja selvisi hädin tuskin 12 parhaan joukkoon. Puolustava maailmanmestari Argentiina hävisi avausottelunsa Belgialle 0-1. Yksi MM-historian suurimpia yllätyksiä oli kuitenkin Saksan liittotasavallan häviö Algerialle lohkon 2:n ensimmäisessä ottelussa 2–1.


text: Jatkossa huomiota herätti Saksan liittotasavallan ja Itävallan välinen ottelu turnauksen ensimmäisellä kierroksella. Tiedossa oli, että 1–0-voitto Itävallasta varmistaisi molemmille paikan puolivälierissä, sillä Algeria oli jo pelannut kaikki alkulohkon ottelunsa. Ottelu päättyikin juuri noihin lukemiin Saksan liittotasavallan onnistuttua maalinteossa alkuminuuteilla ja molempien joukkueiden palloteltua päämäärättömästi loppuajan. Tapaus närkästytti useita tahoja ja sääntöjä muutettiin jo vuoden 1986 kisoihin siten, että lohkojen kaksi viimeistä ottelua pelataan samanaikaisesti.


text: Lohko 1:ssä ensimmäistä kertaa lopputurnauksessa pelannut Kamerun oli lähellä jatkopaikkaa yllettyään tasapisteisiin Italian kanssa. Puola voitti lohkon, ja kolme tasapeliä Italia selvisi jatkoon vain tehtyjen maalien perusteella.


text: Lohko 3:ssa Unkari voitti El Salvadorin peräti 10-1, mutta ei selvinnyt jatkoon hävittyään Argentiinalle. Belgia voitti hieman yllättäen koko lohkon. Lohko 4:ssä Englanti teki Michel Platinin tähdittämää Ranskaa vastaan avausosuman jo 27 sekunnin pelin jälkeen ja voitti 3-1. Molemmat selvisivät vaikeuksitta jatkoon ennen Tshekkoslovakiaa sekä toistaiseksi ainoissa MM-kisoissaan pelannutta Kuwaitia. Muista brittijoukkueista Pohjois-Irlanti voitti sensaatiomaisesti lohkon 5:n ennen Espanjaa, mutta Skotlanti jäi lohko 6:ssa loistavasti pelanneen Brasilian sekä Neuvostoliiton taakse.


text: Turnaukseen lähti suursuosikkina Brasilia, joka oli tehnyt selvää jälkeä harjoitusotteluissa. Joukkueen tähtiä olivat puolustaja Júnior sekä keskikentän Zico, Paulo Falcão ja Sócrates. Maa voittikin alkulohkonsa puhtaasti maalierolla 10–2 ja puolivälierälohkossa C:ssä hallitsevan maailmanmestari Argentiinan 3–1. Ratkaisevassa ottelussa Brasialialle olisi riittänyt tasapeli Italiaa vastaan, mutta korkeatasoisessa kamppailussa Italia voitti eteläamerikkalaiset 3–2. Italian kaikki maalit teki Paolo Rossi. Hän voitti myös turnauksen maalikuninkuuden kuudella osumalla. Saavutus oli huomattava, sillä kisoja edeltävänä keväänä Rossi oli vapautunut pitkästä pelikiellosta.


text: Lohko A:ssa Puola kaatoi tähtipelaaja Zbigniew Boniekin maaleilla Belgian ja taisteli tasapelin Neuvostoliiton kanssa, mikä toi maalle riemastuttavan välieräpaikan.


text: Saksa ja Englanti tahkosivat lohko B:ssä 0-0 tasapelin, mutta Espanjaa vastaan saksalaiset olivat selvästi pirteämpiä ja pudottivat kisaisännät maalein 2-1. Englanti ei pystynyt enää voittoihin, joten Saksa eteni lohkostaan välieriin.


text: Ranska kukisti lohko D:ssä Itävallan ja höykytti Pohjois-Irlantia peräti maalein 4-1.


text: Yksi turnauksen muistettavimpia otteluita oli Saksan liittotasavallan ja Ranskan kohtaaminen välierissä. Ottelussa sattui ikävä välikohtaus, kun Saksan maalivahti Harald Schumacher taklasi ranskalaispelaaja Patrick Battistonin tajuttomaksi tämän karattua läpiajoon. Ranskalaisten leirissä kuohui erotuomarin annettua pelin jatkua normaalisti ilman varoituksia Schumacherille tai edes vapaapotkua ranskalaisille. Ottelussa nähtiin myös hienoja hetkiä: peli aaltoili päästä päähän ja molemmilla joukkueilla oli hyviä maalitilanteita. Varsinaisen peliajan päätyttyä tasan 1–1, Ranska teki jatkoajalla kaksi maalia siirtyen 3–1-johtoon. Maa kuitenkin jatkoi hyökkäyspeliään, erään arvion mukaan, koska halusi antaa saksalaisille opetuksen. Loukkaantumisesta kärsinyt saksalaishyökkäjä Karl-Heinz Rummenigge vaihdettiin kentälle tappiotilanteessa. Hän kavensikin ja oli järjestämässä tasoitusmaalia. Tilanne oli jatkoajan jälkeen 3–3 ja siirryttiin rangaistuspotkukilpailuun, jonka Saksa voitti maalein 5–4.


text: Toisessa välierässä Italia voitti ilman Boniekia pelanneen Puolan 2–0. Paolo Rossi teki molemmat Italian maalit. Pronssiottelussa Puola löi reservejään peluttaneen Ranskan.


text: Loppuottelussa pitkän välierän ja lentokonemyöhästymisen väsyttämä Saksa ei kyennyt tarjoamaan Italialle kunnon vastusta, vaan saapasmaa vei pelin 3–1 Paolo Rossin, Marco Tardellin ja Alessandro Altobellin maaleilla. Maalla oli varaa jopa tuhria rangaistuspotku pelin alussa. Ensimmäinen puoliaika päättyi maalittomana, mutta toisella jaksolla Italia meni menojaan. Italian puolustus tylsytti saksalaisten yritykset, ja Paul Breitnerin kavennus 83. minuutilla oli enää laiha lohtu saksalaisille. Paolo Rossin ohella Italian muita runkopelaajia olivat konkarimaalivahti Dino Zoff ja keskikentällä etenkin turnauksen alussa peliä elossa pitänyt keskikentän Bruno Conti.


title: Jean-Claude Killy

text:
Jean-Claude Killy (s. 30. elokuuta 1943 Saint-Cloud, Ranska) on ranskalainen uransa lopettanut alppihiihtäjä ja autourheilija. Hän on alppihiihdon kolminkertainen olympiavoittaja.
Killy ja Toni Sailer ovat ainoat alppihiihtäjät, jotka ovat voittaneet yksissä olympialaisissa pujottelun, suurpujottelun ja syöksylaskun kultamitalin. Killy onnistui voittamaan tämän triplan Grenoblen 1968 olympialaisissa. Pujottelun kultamitalin hän voitti vain 0,09 sekunnin erolla itävaltalaiseen Herbert Huberiin sen jälkeen, kun häntä nopeammin pujotelleet Karl Schranz ja Håkon Mjøen oli hylätty portin ohittamisen vuoksi. Portillon MM-kilpailuissa 1966 Killy voitti kultaa syöksylaskussa ja alppiyhdistetyssä. Hänellä on myös alppihiihdon kokonaismaailmancupin voitto vuosilta 1967 ja 1968. Lisäksi 1967 hän voitti jokaisen yksittäislajin maailmancupit.


title: Jean-Claude Killy

text: Vuosina 1967–1970 Killy harrasti myös autourheilua. Hän osallistui muun muassa Le Mansin 24 tunnin ajoon ja Pariisi–Dakar-ralliin.


title: Jean-Claude Killy

text: Vuodesta 1995 lähtien Killy on ollut Kansainvälisen olympiakomitean eli KOK:n jäsen.


title: Parliament-Funkadelic

text: Parliament-Funkadelic on yhteisnimitys tuottaja George Clintonin johtamille 1970-luvun funkyhtyeille Parliament ja Funkadelic. Yhtyeet ovat osa samaa musiikillista projektia, josta Clinton käyttää nimitystä P-Funk, ja niissä soittavat osittain samat muusikot.


title: Parliament-Funkadelic

text: P-Funkin historia alkaa jo parikymmentä vuotta ennen sen suuruuden päiviä, vuonna 1956 New Jerseyn Plainfieldissä, jossa perustettiin doo-wop-yhtye nimeltä The Parliaments. Mukana yhtyeessä olivat jo tuolloin George Clinton, Ray "Stingray" Davis, Clarence "Fuzzy" Haskins, Calvin Simon ja Grady Thomas. Ryhmän suosio oli vähäistä alkuaikoinaan. Motown-levy-yhtiön saaman suosion innoittamana Clinton siirsi yhtyeen 1960-luvulla Detroitiin, mutta Revilot Records -yhtiön kautta julkaistut singlet eivät saavuttaneet kummempaa menestystä lukuun ottamatta kappaletta "I Wanna Testify", josta tuli pienen mittakaavan hitti. Tähän aikaan Clinton myös kirjoitti kappaleita joillekin Motownin artisteille, kuten Jackson 5 -yhtyeelle.


title: Parliament-Funkadelic

text: 1970-luvulle tultaessa ryhmän nimeksi oli muuttunut Funkadelic ja musiikki oli nyt rock-vaikutteista funkia tai "psykedeelistä soulia". Funkadelicin alkuaikojen kokoonpanoon kuuluivat Bill Nelson (basso), Eddie Hazel (kitara), Tawl Ross (kitara), Tiki Fulwood (rummut) sekä Mickey Atkins (koskettimet). Atkinsin korvasi 1970-luvun alussa Bernie Worrell. Vuonna 1974 Parliament -nimi otettiin uudelleen käyttöön (ilman s-kirjainta) Funkadelicin rinnalle. Parliamentin nimellä tehdyillä levyillä on mukana puhaltimet ja rock-soundin sijasta pysytellään lähempänä rhythm and blues -tradition perinteistä soundia – kuitenkaan uudenlaisia kokeiluja kaihtamatta. Parliamentin levyillä käytettiin monia James Brownin kanssa työskennelleitä puhallinsoittajia kuten Fred Wesleytä (pasuuna) ja Maceo Parkeria (saksofoni), jotka kuuluvat rhythm and bluesin kuuluisimpiin puhallinsoittajiin. Jo aikaisemmin Collinsin veljekset Bootsy (basso) ja Catfish (kitara) olivat loikanneet Brownin riveistä Clintonin talliin.


title: Parliament-Funkadelic

text: Funkadelicin levyt vuosilta 1970–1977 edustivat funk rock -tyyliä. Clinton kehitteli tätä Jimi Hendrixin alulle laittamaa suuntausta, jossa yhdistyivät funkmusiikin riffit ja rytmit rockmusiikin soundeihin. Funkadelicin levyillä ei ole puhallinsoittimia, poikkeuksena vuoden 1973 "America Eats Its Young", joka tehtiin aikana, jolloin Parliament-nimi oli poissa käytöstä (myös aivan viimeisellä Funkadelic-levyllä on kahdella raidalla puhaltimet). Nimi "Parliament" ei viittaa politiikkaan – vaikka Clintonin usein ottaa sanoituksissaan kantaa poliittisiin asioihin – vaan se juontuu saman nimisistä savukkeista.


title: Parliament-Funkadelic

text: Clintonin "funk-imperiumi" muodostaa 1970-luvun funkmusiikin ytimen, varsinkin vuosikymmenen puolivälistä eteenpäin, jolloin Sly Stonen ja James Brownin musiikillinen tuotteliaisuus oli taantunut. Parliamentin ja Funkadelicin levyille on tyypillistä soulista, gospelista ja doo-wopista omaksuttu monen laulajan voimin tehty antaumuksellinen vokaalityöskentely. Levyt ovat usein myös täynnä Clintonin omituista huumoria ja niiden yleisilme on erittäin positiivinen. Clintonin funkimperiumi oli sekava musiikkinsa lisäksi myös taloudellisessa mielessä. Levytyssopimuksia oli useita, ja rahaa käytettiin Parliamentin massiivisiin konsertteihin. Levyjä tehtiin uskomatonta tahtia, kun lasketaan mukaan kaikki lukuisat sivuprojektit, joissa käytettiin samoja muusikoita. Funkadelicin ja Parliamentin levyt eivät käsitä suinkaan kaikkia P-Funkin 1970-luvun julkaisuja, vaan monet artistit tekivät soololevyjä ja lisäksi käytössä oli myös muutama muu yhtyenimi. Lopulta 1980-luvulle tultaessa koko systeemi romahti taloudelliseen kaaokseen. Tämän jälkeen Clinton otti rennommin ja käytti enemmän aikaa asioihin, kuten kalastamiseen, joita hän ei 1970-luvulla ehtinyt tehdä. 1980-luvulla Prince auttoi velkaantunutta Clintonia rahallisesti.


title: Parliament-Funkadelic

text: Funkadelicin kolme ensimmäistä levyä vuosilta 1970–1971 sisältävät paljon jammailumateriaalia. Monissa levyarvosteluissa on epäilty muusikoiden käyttäneen paljon huumeita musiikinteon yhteydessä. Vaikka monet arviot näistä levyistä ovat hyvin positiivisia, ja levyiltä löytyy myöhemmin suosituksi jääneitä kappaleita, ovat monet toisaalta valittaneet ensimmäisten levyjen rikkonaisuudesta: varsinaiset kappaleet tuntuvat jäävän piiloon sekopäisen jammailun sekaan. Funkadelicin albumien on joskus sanottu kärsineen samasta ongelmasta myös myöhemmin, mutta asia korostui yhtyeen alkuvuosina. Nämä Westbound Records -yhtiön julkaisemat levyt eivät ilmestyessään saavuttaneet suurta kaupallista menestystä, mutta ne on löydetty myöhemmin uudelleen.


title: Parliament-Funkadelic

text: Ensimmäisellä yhtyeen mukaan nimetyllä levyllä ei kuulla vielä yhtyeelle myöhemmin tärkeää sähkökitaran särösoundia, mutta tähän asiaan tulee muutos jo toisen levyn myötä. Toisen levy nimi on "Free your Mind and your Ass will Follow", mikä on myös Clintonin jonkinlainen iskulause. Levyn särökitaran säestämät kappaleet muistuttavat hengeltään aika pitkälti sitä, mitä Red Hot Chili Peppers teki parikymmentä vuotta myöhemmin. Funkadelicin alkuaikojen tunnetuin levy on kuitenkin "Maggot Brain" (1971). Tämän levyn aloittava nimikappale on Eddie Hazelin kymmenen minuuttia pitkä psykedeelissävyinen kitarasoolo. Levyn muissa kappaleissa on jo mukana P-Funkille ominainen suuri kappaleiden soundin vaihtelevuus, mutta musiikin tuotanto ei ole vieläkään Clintonin parhaalla tasolla.


title: Parliament-Funkadelic

text: Vuoden 1972 "America Eats Its Young" on kunnianhimoinen tupla-LP, jossa on poikkeuksellisesti mukana puhallinsoittimia. Tässä suhteessa levy muodostaa poikkeuksen Funkadelicin tuotannossa. Levyn sanoituksissa käytetään paljon poliittisia teemoja, mistä kertoo jo levyn kansikuvan ihmisiä syövä Vapaudenpatsas. Tässä vaiheessa Collinsin veljekset olivat jo mukana yhtyeessä, kun taas kitaristi Tawl Ross joutui lähtemään lopullisesti epäonnistuneen LSD-tripin seurauksena, ja myös kitaristi Eddie Hazel oli pari vuotta erossa yhtyeestä huumeisiin liittyneiden rahakiistojen takia.


title: Parliament-Funkadelic

text: Vuonna 1973 tapahtui käänne selkeästi populaarimpaan suuntaan "Cosmic Slop" levyn myötä. Levyä pidetään Funkadelicin siihen asti koherenteimpana kokonaisuutena. Siinä palattiin taas funk-rock-soundiin. Levyn nimikappale on yhtyeen tunnetuimpia. Myöhemmin tätä levyä on usein luonnehdittu tahallisen kaupalliseksi, mutta Clinton ottaa levyllä edelleen poliittisesti kantaa, esimerkiksi Vietnamin sodan kovaonnisten sotaveteraanien puolesta. Tähän mennessä Clintonin tuottajan kyvyt ovat jo nousseet sille tasolla, että levyä voi kiitellä ammattimaisesta tuotannosta. Seuraavana vuonna julkaistu "Standing on the Verge of Getting It On" sisältää monia Funkadelicin suosituimmista kappaleita, kuten levyn nimikappaleen. Levy on saanut erittäin hyviä arvioita, mutta jotkut arvioijat ovat valittaneet siitä, että levyä on materiaalin loppumisen jälkeen jatkettu 12 minuuttia pitkällä uneliaalla kitarasoololla. Levyn toiseksi viimeisellä raidalla, "Jimmy got a little Bit of Bitch in him", Clinton ottaa kantaa homoseksuaalisuuden hyväksymisen puolesta. Clintonia myöhemmin kovasti samplanneet rap-artistit sen sijaan suhtautuivat homoihin usein jyrkän kielteisesti.


title: Parliament-Funkadelic

text: Vuoden 1975 "Let's Take it to the Stage" on niin ikään yleisesti onnistuneena pidetty levy. Se jatkaa edeltäjänsä tavoin funk-rockin linjaa lisäten kuitenkin soul-vaikutteita entisestään. Levyllä myös Bootsy Collinsin persoonallista höpötystä kuullaan ensimmäistä kertaa (raidalla "Be my Beach"). Vuoden 1976 albumi "Tales of Kidd Funkadelic" on viimeinen Westbound -levy-yhtiölle tehty levy, ja se on kasattu ylijäämämateriaalista, joskin mukaan on silti mahtunut pari merkittävänä pidettyä raitaa studiosekoilujen lisäksi. Vuoden 1976 "Hardcore Jollies" levyllä soundi on muuttunut hiukan, vaikka musiikin tyyli on periaatteessa sama kuin ennenkin. Levyä pidetään arvioissa yleensä varsin hyvänä, mutta monia on ihmetyttänyt levylle mukaan laitettu "Cosmic Slop" -kappaleen huonolaatuiseksi katsottu liveversio.


title: Parliament-Funkadelic

text: Vuoden 1978 "One Nation Under a Groove" vie Funkadelicin soundin selvästi uuteen suuntaan. Musiikki on nyt aikaisempaa lähempänä diskomusiikin konemaisia soundeja varsinkin R&B -listoilla menestykseksi nousseen nimikappaleensa puolesta. Funk-tyylistä ei kuitenkaan ole levyllä luovuttu. Itse albumi nousi myös R&B -albumilistan kärkeen ja levy onkin edelleen ehkä Funkadelicin tunnetuin (joskin monet fanit pitävät "Maggot Brainia" suurempana klassikkona). Levyn kappaleet ovat keskenään varsin erilaisia. Ajatuksella tehtyjen kappaleiden lisäksi mukaan on laitettu myös 10 minuuttia omituista sekoilua sisältävä raita, jossa toistetaan esimerkiksi lausetta "Fried ice cream is reality!". Levyn menestyksen taustalla on mahdollisesti uusi muusikko, kosketinsoittaja Walter "Junie" Morrison, joka oli mukana säveltämässä levyn kappaleita. Morrison soitti aiemmin Ohio Players -yhtyeessä.


title: Parliament-Funkadelic

text: Seuraavana vuonna ilmestynyt "Uncle Jam Wants You" on teema-albumi, joka käsittelee taistelua diskomusiikkia vastaan. Jälkikäteen katsottuna levyn soundi muistuttaa itse asiassa jonkin verran tuon ajan diskomusiikkia, erottuen kuitenkin siitä selvästi kitarasoundin ja funkille tyypillisemmän rytminsä takia. Levyn täyttävät pari arvostelijoilta kehuja saanutta pitkää raitaa. Toisaalta levyllä esiintyvä Clintonin huumori vokaalidubbauksineen on koetellut monen kuuntelijan ärsytyskynnystä. Levyltä julkaistu single"Not just Knee Deep" nousi R&B-listaykköseksi. Vuonna 1980 ilmestyi täysin ilman Clintonia tehty Funkadelic-levy, "Connections & Disconnections", jonka takana olivat Clintonin omavaltaiseen talousasioiden hoitoon kyllästyneet P-Funk -muusikot. Tätä levyä pidetään arvosteluissa kuitenkin selvästi epäonnistuneena.


title: Parliament-Funkadelic

text: Funkadelicin viimeiseksi levyksi jäi vuonna 1981 ilmestynyt "Electric Spanking of War Babies". Levy jatkaa soundiltaan kahden edellisen levyn linjoilla yhdistäen ajan tasalla olevan soundin funk-riffeihin, ja levyä pidetään Funkadelicin onnistuneimpiin julkaisuihin kuuluvana. Levyn äänimaailma menee hieman eteenpäin edeltäjistään, ja levyn on nähty sisältävän myöhempään hiphop-musiikkiin omaksuttuja innovaatioita. Levyn teemana on USA:n media, jota Clinton syyttää sotapropagandan lietsomisesta.


title: Parliament-Funkadelic

text: Vuosina 1974 ja 1975 tehdyt Parliament -nimen henkiinherättämisen jälkeen tehdyt kaksi ensimmäistä levyä eivät vielä tehneet läpimurtoa. Vuoden 1974 "Up for the Down Stroke" on materiaaliltaan hyvin vaihtelevaa, osin psykedeelistäkin maalailua, kun taas vuoden 1975 "Chocolate City" on hyvin suoraviivaista musiikkia, viljellen 1970-luvun "poliisifunkin" kliseitä. Chocolate Cityn jälkeen Clinton onnistui nostamaan tuottajan ja säveltäjän taitojaan Parliamentin tulevia julkaisuja varten. Levyille otettiin nyt myös avaruusaiheisia teemoja.


title: Parliament-Funkadelic

text: Monien levyjen sanoituksissa "Starchild"-niminen hahmo taistelee "Sir Nose d´Voidoffunk" -nimistä hahmoa vastaan, joka on eräänlainen ilonpilaaja. Ensimmäinen avaruusfunklevy oli vuoden 1975 "Mothership Connection", jota pidetään yhtenä funkin suurimmista klassikkolevyistä. Nimiraidan ohella levyn tunnetuin kappale on gospelhenkinen "Give up the Funk (Tear the Roof off the Sucker)". Levyä on joskus luonnehdittu hiphopalbumeiden esi-isäksi sillä perusteella, että siitä on jätetty pois tuohon aikaan joka R&B-levyllä "pakollinen" hidas kappale.


title: Parliament-Funkadelic

text: Kolme seuraavaa levyä vuosilta 1975–1978 ovat niin ikään hyvin arvostettuja. Seuraavana ilmestynyt "Clones of Dr. Funkenstein" lisäsi soul-vaikutteista vokaalityöskentelyä entisestään. Levyllä Clinton esittää klooniarmeijaa valmistelevaa Dr. Funkensteinia. Levyltä ei noussut yhtään hittisingleä, mutta sen tunnetuimpiin kappaleisiin kuuluvat "Dr. Funkenstein" ja "Do that Stuff". Levyn tematiikan pohjalta perustettiin "Brides of Dr. Funkenstein" -niminen sivuprojekti, joka levytti omia albumeitaan.


title: Parliament-Funkadelic

text: Vuoden 1977 levy, "Funkentelechy vs. Placebo Syndrome", palautti muusikot taas avaruuteen. Levyltä julkaistiin R&B-listan ykköseksi noussut single, "Flash Light", jossa Bernie Worrell hoitelee bassot Minimoog-syntetisaattorilla. Levyllä esiintyy ensimmäistä kertaa "Sir Nose D'Voiddoffunk" -vihollishahmo. Tällä levyllä kappalepituudet ovat kasvaneet aiempaa suuremmiksi heijastellen tuon ajan diskomuusikissa tapahtunutta kehitystä kahden raidan yltäessä kymmenen minuutin pituuteen.


title: Parliament-Funkadelic

text: Parliamentin neljästä klassikkolevystä viimeinen, "Motor-Booty Affair" (1978), perustuu vedenalaiseen teemaan. Levyn musiikki lähenee soundiltaan paikoin sen aikaista diskoa, joskin Clinton haluaa säilyttää diskomusiikkiin tietyn etäisyyden. Motor-Booty Affair on Clintonin kaoottisimpia levyjä monine vokaalidubbauksineen ja levyn tahallisen irvokkaasti lauletut kertosäkeet ovat vaatineet monelta kuuntelijoilta paljon sulattelua. Levyn kappaleista R&B-listan ykköseksi nousi singlenä julkaistu "Aqua Boogie (Psychoalphadiscobetabioaquadoloop)".


title: Parliament-Funkadelic

text: Parliamentin kaksi viimeistä levyä vuosilta 1979 ja 1980 eivät enää ole saaneet edeltäjiensä nauttimaa arvostusta. Levyjen väitettyä heikkoutta on selitelty sillä, että eri muusikoiden sooloprojektit veivät energiaa Parliament-levyjen tekemiseltä, ja Clinton taas itse käytti enimmät energiansa Funkadelic-nimellä julkaistuihin albumeihin. P-Funk -imperiumin romahtaessa vuonna 1981, myös Parliament-nimi haudattiin. Clinton on tämän jälkeen kiertänyt maailmaa usein nimellä "George Clinton and P-Funk Allstars".


title: Tuntoaisti

text:
Tuntoaistilla eli kosketustunnolla eli paineaistilla tarkoitetaan aistitoimintoa, jolla aistitaan painetta ja hahmotetaan kosketusta, terävyyttä, pehmeyttä, lämpötilaa, kipua ja kehon asentoja. Tuntoaistimuksen laukaisee solukalvojen mekaaninen painuminen, ja siitä aiheutuva paine aistitaan ihon mekanoreseptorien välityksellä sekä ihon karvaisilla alueilla myös karvatuppien reseptorien välityksellä. Tuntoa aistivia mekanoreseptoreita on paitsi iholla myös lihaksissa, nivelissä ja sisäelimissä. Mekanoreseptoreiden määrä vaihtelee eri kehonosissa. Esimerkiksi selässä tuntosoluja on huomattavasti harvemmassa kuin sormissa. Laajempien ihoalueiden painetta aistitaan puolestaan ihon syvien kerroksien Pacinin keräsillä ja Ruffinin keräsillä.
Tuntoaistilla hahmottaminen liittyy oleellisesti myös ihmisen kognitiivisiin toimintoihin. Monissa arkisissa tilanteissa ihminen käyttää tuntoaistin välittämää tietoa hyväkseen sitä kuitenkaan erikseen pohtimatta. Esimerkiksi käsiemme välityksellä saadaan automaattisesti ja nopeasti tietoa aineiden (materiaalien) ominaisuuksista kuten kosketuspinnan kovuudesta tai pehmeydestä, lämpimyydestä tai viileydestä, pinnan muodoista ja materiaalin olemuksesta, eli onko materiaali kiinteää, jauhomaista, geelimäistä vai nestemäistä. Tuntoaistia käytetään toisaalta myös tiedostavaan ja tavoitteelliseen tapaan esimerkiksi aistivammaisten tiedonsaannin tekniikoissa ja vuorovaikutusmenetelmissä sekä ihmisen ja koneen vuorovaikutuksen tutkimisessa ja kehittämisessä. Näissä erilaisissa yhteyksissä tuntoaistilla hahmottamisesta käytetään muun muassa termejä ”taktiili” ja ”haptinen hahmotus” sekä ”tuntopalaute”. Näillä kaikilla tarkoitetaan kuitenkin saman aistikanavan kautta hahmottamista, mutta tarkastellaan tapahtumaa hiukan eri näkökulmista tai rajataan tarkastelua hiukan eri tavoin.
Vaikka Meissnerin keräset ja Merkelin levyt aistivat pienemmän alueen muutoksia, paineaistimuksen erottelukyky riippuu kuitenkin enemmän reseptoritiheydestä kuin reseptorityypistä. Kun käsi osuu ihoon, aistimme sen kosketuksena. Käden paino aiheuttaa mekanoreseptorisolujen solukalvon painumisen. Solukalvon painuminen aiheuttaa solukalvon pinnalla olevien ionikanavien avautumisen. Ionien pitoisuus solukalvon ulko- ja sisäpuolella muuttuu ja aiheuttaa aktiopotentiaalin. Impulssi kulkee mekanoreseptorista lähteviä hermoja pitkin keskushermostoon ja aistimus välittyy selkäytimessä somatosensorisia ratoja pitkin, risteytyy keskiviivan yli ydinjatkoksessa ja heijastuu lopulta talamuksen kautta isoaivokuoren tuntoaistimuksia vastaanottavalle alueelle.


title: Tuntoaisti

text: "Taktiili eli taktiilinen" (toisinaan myös taktuaalinen) havaitseminen tarkoittaa yleensä ihon tuntoaistin avulla havaitsemista. Kun ihminen koskettelee erilaisia kohteita itse tai kun jokin kehon ulkopuolinen kohde koskettaa ihmistä, seuraa tästä taktiilinen havainto. Ihon kautta välittyvät aistimukset jäsentyvät ja yhdistyvät lopulta tietoiseksi havainnoksi aivoissa. Taktiilia havaitsemista pidetään ihokosketuksen prosessoinnissa rajallisempana toimintona kuin haptista: taktiili hahmottaminen ymmärretään haptisen havainnoinnin osavaiheeksi – ihminen hahmottelee kohteiden kolmiulotteisuutta haptisesti, mutta niiden pintoja taktiilisti.


title: Tuntoaisti

text: "Haptinen" on havaintopsykologinen termi, jolla tarkoitetaan kolmiulotteisen kohteen hahmottamisen tapaa koskettelemalla eli tunnustelemalla. Kohdetta hahmotellaan haptisesti etenkin käsien ihon pinta- ja syvätuntoaistimusten sekä käsinivelten liikeaistimusten välityksellä ja/ tai koskettelemalla kohdetta kehon muilla osilla. Esimerkiksi havainnoimme palloa haptisesti, kun pitelemme sitä molempien käsiemme varassa ja ovenkahvaa, kun tartumme siihen kouraisten kiinni. Havainnointimenetelmänä tätä kutsutaan myös termillä "haptiikka".


title: Tuntoaisti

text: Haptiseen havainnointiin tarvitaan sekä ihokosketus tai -kosketuksia kohteeseen että käden ja/ tai kehon nivelten liikkeitä. Havainnointiin tarvitaan siis sekä taktiilia havaitsemista että koskettelevan kehonosan asentomuutoksia suhteessa kohteeseen. Liikkeiden avulla kosketuksellista havaintokenttää pystytään jäsentämään ja rajamaan sekä yksityiskohdiltaan että kokonaisuutena. Tämä tapahtuu kuitenkin vähittäin, ajallisesti peräkkäin etenevänä eli suksessiivisena hahmotteluna. Siten haptinen hahmotus vaatii aina hieman enemmän aikaa verrattuna esimerkiksi visuaaliseen hahmottamiseen, sillä visuaalinen hahmotus onnistuu jonkinasteisena myös simultaanisesti eli yhtäaikaisesti; näkönsä avulla ihminen pystyy hahmottamaan useammankin kohteen yhtäaikaisesti vain nopealla vilkaisulla. Esimerkiksi sanomalehden sivuja selatessaan voi yhdellä vilkaisulla havaita, onko sivulla sekä tekstiä että kuvia. Sen sijaan pistekirjoituksen lukeminen sormien päillä ja kohokuvien hahmottaminen pelkästään käsien varassa vaatii aina etenemistä vaihe vaiheelta.


title: Tuntoaisti

text: Ihminen käyttää taktiilista tietoa hyväkseen monissa arjen tilanteissaan, vaikka ei aina erikseen tiedosta sitä. Esimerkiksi, kun etsii kaapin hyllyltä käsiinsä tuttua villavaatetta, tiedostaa sen oikeaksi juuri villan pinnan pehmeyden ja lämpimyyden hahmottamisen avulla. Ja kun käsi osuu teräspöytään, hahmottaa sen melko nopeastikin teräkseksi, koska tuntee pinnan kylmyyden ja kovuuden.


title: Tuntoaisti

text: Taktiilia tiedonsaantia käyttävät tietoisesti hyväkseen varsinkin näkövammaiset ja kuurosokeat. Esimerkiksi pistekirjoituksen lukeminen sormien päillä tapahtuu taktiilin hahmottamisen kautta: pistetekstin lukija liikuttaa käsiään ja sormiaan pistekirjoitusrivin pinnalla kevyesti ja saa ihon pintatuntoaistin välittämän tiedon rivillä olevien pienten pisteiden muodostamista erilaista ryhmistä. Sormien liike onkin taktiilissa lukemisessa tärkeää, koska juuri liikkeen avulla lukija hahmottaa ja erittelee yksittäiset pistekirjaimet, -numerot ja -välimerkit toisistaan ja tunnistaa niiden muodostamat ryhmät sanoiksi ja lukumääriksi.


title: Tuntoaisti

text: Kuurosokeat henkilöt ottavat viittomakieltä vastaan käsiensä tuntoaistimusten ja nivelten liikeaistimusten varassa. Siten he ottavat viittomakielen vastaan kokonaisvaltaisesti haptisesti hahmottaen, mutta eri viittomakielten tutkimuksissa on yleistynyt käytäntö kutsua tätä ”taktiiliksi vastaanotoksi” ja tällaisessa vuorovaikutuksessa muuttuvaa viittomakielen variaatiota "taktiiliksi viittomakieleksi”. Taktiilissa keskustelussa toinen osapuoli pitää omaa viittovaa kättään siten, että kuurosokea pystyy puolestaan pitämään omaa vastaanottavaa kättään keskustelukumppaninsa viittovan käden päällä. – Viittominen tapahtuu siis kädestä käteen. Tavallisestihan viittomakieliä otetaan vastaan visuaalis-spatiaalisesti eli näönvaraisesti tilaa ja liikettä hahmottaen.


title: Tuntoaisti

text: Viittomakieliset sormiakkoset voidaan tuottaa paitsi kehon edessä olevaan viittomatilaan, myös vastaanottajan kämmenpohjaan. Kansainvälisesti yleistyneen käytännön mukaan näitä kutsutaan taktiileiksi sormiaakkosiksi. Tällaista menetelmää käyttävät erityisesti kuurosokeat henkilöt. Toisaalta sormiaakkosten vastaanotto on myös haptista, mutta sormiaakkosista kertovissa teksteissä on vakiintunut käytäntö kutsua sitä taktiiliksi. Sormiaakkoset sormitetaan (muodostetaan) kuurosokean keskustelukumppanin kämmenpohjaan ja peukalonhankaan, jotta tämä pystyy ottamaan ne vastaan ja hahmottamaan ne useammalta suunnalta. Kuurosokea vastaanottaja pitää omia sormiaan kevyesti koukussa tunnustellakseen koko kämmenellään sormiaakkosten muotoja. Tällöin hänen kämmenpohjansa muodostaa pesämäisen muodon, johon sormittajan on sujuvaa sormitella aakkosia.


title: Tuntoaisti

text: Monet sokeat ja kuurosokeat henkilöt käyttävät haptiikkaa tietoisesti hyväkseen lähiympäristönsä hahmottamisessa. He esimerkiksi hyödyntävät jalkapohjiensa välittämää tuntoaistitietoa kulkuväylän pintojen muodoista. Valkoisen kepin avulla liikkuva saa sen kautta käteensä niinkin tarkkaa aistitietoa ympäristöstään, että hän kykenee sen avulla orientoitumaan vaihtuvaan ympäristöönsä aivan itsenäisestikin. Valkoisen kepin tärinän laatu ja kepin pään ohjautuminen maapinnan muotojen mukaisesti välittävät keppiä ohjailevaan käteen tietoa kulkuväylän pinnan muodoista ja väylän muuttuvista suunnista.


title: Tuntoaisti

text:
Keholle kuvailu on haptiikkaa hyväksi käyttävä kuvailutulkkauksen menetelmä, jota käytetään yleensä näkövammaisten ja kuurosokeiden kanssa, kun heille kerrotaan välittömässä ympäristössä olevista asioista ja tapahtumista. Tällöin näkevä henkilö piirtää sormellaan sanallisen kuvailunsa tueksi ympäristön esineistä ja tilojen rajakohdista pelkistettyjä ääriviivakuvia kuurosokean henkilön kehon ns. neutraalille kosketusalueelle. Sovinnaisiksi neutraaleiksi kosketusalueiksi koetaan yleensä yläselän alue, olkapäät, käsivarsien ulkosyrjät ja käsien selkä- ja kämmenpuolet. Keholle kuvailu tukee hyvin kohteen sanallista kuvailua ja antaa siihen lisäarvoaan. Keholle kuvailua käytetään esimerkiksi näyttelyiden kuvailuun ja uusien tilojen kuvailuun.
Ks. sanallisesta taiteen kuvailutulkkauksesta viereisen viitteen linkistä .


title: Tuntoaisti

text: Kaikki ihmiset käyttävät haptista viestintää eli kommunikaatiota joko tietoisesti tai tiedostamattaan esimerkiksi halattaessa tai kätellessään toista ihmistä. Kyse on niin sanotuista kosketusviesteistä tai sosiaalisista pikaviesteistä, joilla voidaan korvata tietynlaiset lyhyet sanalliset viestit jopa kokonaan. Tällaisissa viesteissä merkitystä muuttavat muun muassa kosketuksen painon ja keston muutokset sekä kosketuksen nopeusvaihtelut ja kosketusten toistot. Esimerkiksi tuttujen kesken tervehtimiseen käytettävä nopea ja kevyt halaus kertoo halaajan tarkoituksesta ja asennoitumisesta muuta kuin suruun osallistuvan tuttavan pitkä ja intensiivinen halaus.


title: Tuntoaisti

text:
Sosiaaliset pikaviestit
Kun yleisluonteisiin, edellä mainitun kaltaisiin kehoviesteihin lisätään keholle viitottuja viittoman osasia tai jopa kokonaisia viittomia, on kyseessä jo sovinnaisempi kehoviestintä, josta käytetään myös nimitystä sosiaalishaptinen kommunikaatio. Aihetta on tutkinut kasvatustieteen näkökulmasta suomalainen Riitta Lahtinen väitöskirjassaan v. 2008: Haptiisit ja hapteemit, tapaustutkimus kuurosokean henkilön kosketukseen perustuvan kommunikaation kehityksestä.. Kosketukseen perustuvilla sovinnaisilla kehoviesteillä, haptiiseilla, voi välittää tilanteeseen liittyvää yleistä visuaalista ja auditiivista tietoa – esimerkiksi ryhmätilanteessa muun ryhmän reaktioita, naurua tai hiljaisuutta, jonka normaalisti näkevä ja kuuleva vastaanottaa automaattisesti näkö- ja kuuloaisteillaan. Sovinnaisilla kehoviesteillä voidaan ilmaista myös lyhyitä pyyntöjä ja kehotuksia ja antaa keskusteluun liittyviä lyhyitä palautteita kuten ”kyllä, juuri niin”, ”ei, ei”. Haptiiseja voi hyvin käyttää joko sanallisten viestien lisäksi tai pelkästään. Niitä voidaan tarvittaessa luoda aina uusiakin, kunhan sopii niistä vuorovaikutukseen osallistuvien kesken. Kuurosokeilla henkilöillä tällainen sosiaalishaptinen kommunikaatio saa korostuneen aseman vuorovaikutuksessa etenkin niissä tilanteissa, joissa kuulokojeilla ei kuule hyvin ja näönjäänteiden avulla näkeminen ei lainkaan onnistu.


title: Tuntoaisti

text: Tuntopalaute () tarkoittaa tahallisesti tuotettua ärsykettä, joka havaitaan ihon tuntoaistin välityksellä. Tuntoaisti on näköaistin ja kuuloaistin ohella ihmisen tärkeimpiä aisteja. Tästä huolimatta tuntopalautetta on hyödynnetty nykyisessä tietoyhteiskunnassamme ihmisen ja koneen vuorovaikutuksessa erittäin vähän.


title: Tuntoaisti

text: Tuntopalaute on lähes poikkeuksetta hyvin paikallista rajoittuen palautteenantopaikkaan ja sen välittömään läheisyyteen. Tuntopalautetta ei kokonaan voida erottaa voimapalautteesta, joka perustuu kehon liike- ja asentoaisteihin. Nämä kaksi palautemuotoa yhdessä lämpöaistin ja kipuaistin välittämien tuntemusten kanssa muodostavat haptisen palautteen, jota välittää somatosensorinen järjestelmä. Tämä on ihmisen omasta kehosta tulevia tuntoärsykkeitä kuljettava hermorata.


title: Tuntoaisti

text: Tuntopalaute eroaa kahdesta muusta pääpalautemodaliteetista, näkö- ja äänipalautteesta, lähinnä kahdella tapaa: tuntoa aistivia reseptoreja on joka puolella kehoa, ja reseptorien vastaanottama informaatio on usein yksityistä, muilta tuntemattomissa. Tämä siksi, että tuntoaisti on mekaaninen aisti, joka vaatii aistittavan kohteen koskettamista.


title: Tuntoaisti

text: Tuntoaistimukset vaihtelevat eri ihoalueiden välillä ihokerroksissa sijaitsevien mekanoreseptorien määrän ja yleisyyden mukaan. Esimerkiksi sormenpäissä mekanoreseptoreita on huomattavasti tiheämmässä kuin selässä ja siten sormenpäiden tilallinen erottelukyky on parempi. Myös esimerkiksi ihon paksuus, ikä ja harjoittelu vaikuttavat tuntoaistimusten havaittavuuteen. Yleisesti ottaen ns. karvattoman ihon alueilla (mm. käden sisäpuoli, jalkapohjat, huulet) mekanoreseptoreita on karvaista ihoa tiheämmässä, jolloin myös ihmisen kyky paikallistaa tuntoärsykkeitä näillä alueilla on suurempi. Ihmisen kehon tuntoherkimpiä alueita ovatkin juuri sormenpäät, huulet ja sukupuolielimet. Etenkin tietokoneen osoitinlaitteissa, esimerkiksi tuntopalautehiirissä, tuntopalaute johdetaankin usein juuri sormenpäihin tai kämmeneen. Joissakin tapauksissa tuntopalaute on kuitenkin parempi suunnata esimerkiksi jalkoihin tai kehoon esimerkiksi tasapainoaistia tai suunnan hahmottamista tukevissa sovelluksissa.


title: Tuntoaisti

text: Mekaanisesti tuntopalautetta tuotetaan esimerkiksi erilaisten ihoa koskettavien toimimoottorien (engl. actuator) avulla, joiden toiminta voi perustua esimerkiksi sähkömoottoreihin, paineilmaan, hydrauliikkaan, pietsosähköiseen ilmiöön tai solenoideihin. Tuntopalaute tuotetaan usein ihokontaktin avulla, mutta myös esimerkiksi kovaa toistetut matalat äänet ja riittävän voimakas ilmavirta aiheuttavat iholla tuntoaistimuksia, joita voidaan hyödyntää myös palautteena.


title: Tuntoaisti

text: Yleisimmin tuntopalautteen tuottamiseen käytetään väriseviä toimimoottoreita, jolloin puhutaan värinä- tai tärinäpalautteesta. Ihminen kykenee luotettavasti aistimaan värinää, jonka taajuus on välillä 20-500 hertsiä tuntoherkkyyden ollessa korkeimmillaan taajuusvälillä 200-250 hertsiä . Taajuuden lisäksi värinäpalautteella tuotetaan erilaisia aistimuksia värinän värähdyslaajuutta (amplitudi), rytmiä tai palautteen kestoa muuttamalla. Tuhatta Hertsiä korkemmat taajuudet ihminen aistii erilaisina pintarakenteina.


title: Tuntoaisti

text: Värinäpalautteen lisäksi myös muita mekaanisia menetelmiä on yleisesti käytetty tutkimuskäyttöön tarkoitetuissa prototyypeissä. Esimerkiksi erilaisia paineilma- tai hydrauliikkalaitteita ja solenoideja voidaan käyttää tuottamaan paineaistimuksia ihoon. Näiden lisäksi myös sähköisiä eletrodeja on kokeiltu, mutta niiden tuottamaa palautetta ei vielä olla kyetty saamaan riittävän hallituksi johtuen muun muassa yksilöiden välisistä herkkyyseroista sähköärsykkeille.


title: Tuntoaisti

text: Löyhästi määriteltynä ensimmäiset tuntopalautekäyttöliittymät syntyivät samalla, kun ensimmäinen kädellä käytettävä ohjainlaite kehitettiin. Tämä sen vuoksi, että esimerkiksi tietokoneen hiiren nappien painamisesta saadaan tuntoaistin kautta erilaista palautetta riippuen siitä mitä nappia kulloinkin painetaan. Tämä palaute kuitenkin kertoo meille ainoastaan syöttölaitteen toiminnasta, ja sitä kutsutaan tahattomaksi tuntopalautteeksi (engl. accidental tactile feedback) . Käyttäjän näin saama palaute ei ole varta vasten tuotettua eikä sen sisältö siten kerro mitään sovelluksen toiminnasta.


title: Tuntoaisti

text: Tietokoneiden ja muiden laitteiden käyttöliittymissä tuntopalautetta käytetään useimmiten yhdessä kahden yleisimmän palautemuodon, näkö- ja äänipalautteen, kanssa. Tuntopalautteen avulla voidaankin esimerkiksi auttaa sokeita ja heikkonäköisiä käyttämään heille muuten hankalia graafisia käyttöliittymiä sekä tukea katse-käsi-koordinaatiota erityisen suurta tarkkuutta vaativissa tehtävissä. Tuntopalautetta hyödyntävät käyttöliittymät ovat kuitenkin lähes aina moniaistisia käyttöliittymiä, sillä pelkän tuntoaistin avulla toimiminen on ihmiselle hankalaa.


title: Tuntoaisti

text: Liiallinen tuntopalautteen käyttö on yhtä lailla häiritsevää ja ärsyttävää kuin liiallinen äänen käyttö ja esimerkiksi liiallisen altistumisen peliohjainten värinäpalautteelle on epäilty aiheuttavan jopa vakavia tuntoaistinhäiriöitä . Tuntopalautteen suunnittelussa pitääkin miettiä tarkkaan, missä tilanteissa palautteesta on hyötyä ja kuinka paljon sitä on tarkoituksenmukaista tuottaa. Tärkeintä tuntopalautteen käytössä ei aina välttämättä ole sen tuomat parannukset suoritusaikoihin ja tarkkuuteen vaan lisääntyneestä palauteinformaatiosta saadut positiiviset käyttäjäkokemukset.


title: Tuntoaisti

text: Tuntopalautetta käytettäessä joudumme tavalla tai toisella opettelemaan ja muistamaan erilaisten palautteiden merkitykset - toisin sanoen palaute täytyy aina koodata jollakin tapaa. Yksinkertaisimmillaan tämä on esimerkiksi lukuarvojen esittämistä vastaavalla määrällä yksittäisiä palautteita. Nykyisillä tuntopalautelaitteilla tämä ei kaikilta osin kuitenkaan ole mahdollista, joten tuntopalautteen käyttöön on pyritty laatimaan erilaisia käyttöohjeistoja.


title: Tuntoaisti

text: Erilaisia tuntopalautelaitteita on kehitelty jo vuosikymmeniä vaikkakin kaupallisia tuotteita ei kuluttajien saatavilla ole ollut kovin kauan. Alalla tehdyissä tutkimuksissa on tähän mennessä käytetty pääosin joko yksittäisiä prototyyppejä tai laitteita, jotka maksavat vielä nykyisin aivan liikaa yleistyäkseen (esimerkiksi PHANTOM). Hyvälaatuinen tuntopalaute onkin jo vuosikymmeniä ollut tiedeyhteisöjen yksinoikeus, jonka on useaan otteeseen todistettu olevan hyödyllinen lisä moniin eri tarkoituksiin.


title: Tuntoaisti

text: Ensimmäiset tuntoaistia hyödyntävät laitteet, jotka hintatasoltaan ovat tavallisen käyttäjän ulottuvilla, onkin kehitelty tietokonepelejä varten. Esimerkiksi Sony Playstation -pelikonsolille alettiin 1990-puolivälissä markkinoimaan DualShock-peliohjainta, joka kykenee tuottamaan värinäpalautetta kahden ohjaimen sisään asennetun moottorin avulla. Rumble Pak on puolestaan useimmille Nintendon valmistamille pelikonsoleille saatavilla oleva lisälaite, joka tuottaa pelitapahtumiin kytkeytyvää värinäpalautetta. Tunnettuja tuntopalautelaitteiden valmistajia ovat esimerkiksi peliohjaimia ja muita tietokoneen lisälaitteita valmistava Logitech Incorporation ja tuntopalautelaitteisiin ja -ohjelmistoihin erikoistunut Immersion Corporation.


title: Pangrammi

text: Pangrammi (kreikan sanoista "pan gramma", ”jokainen kirjain”) on sana tai lause, jossa pyritään käyttämään kaikkia aakkosia. Tavallaan pangrammi on siis lipogrammin vastakohta, jossa tarkoituksena on jättää käytöstä pois yksi tai useampi kirjain. Erityistä mielenkiintoa herättävät mahdollisimman vähän kirjaimia toistavat, lyhyet pangrammit, koska niitä on erittäin vaikea muodostaa. Suosittuja ovat kuitenkin myös hieman pidemmät, mutta humoristiset tai sanoman sisältävät pangrammit.


title: Pangrammi

text: Pangrammi, jossa jokainen kirjain esiintyy vain kerran, on pangrammipelin huippu, "täydellinen pangrammi". Se on erittäin vaikea saada aikaan käyttämättä epämääräisiä sanoja ja erisnimiä. Pelien lisäksi pangrammeja käytetään muutamiin erilaisiin tarkoituksiin. Esimerkiksi englanninkielistä pangrammia "The quick brown fox jumps over a lazy dog" käytetään yleisesti kaukokirjoittimissa testaamaan kirjasimia, koska se sisältää kaikki englannin kielen kirjaimet.


title: Lipogrammi

text: Lipogrammi (kreikan sanasta "lipagrammatos", ”puuttuva kirjain”) on kirjoitustapa, jossa on tarkoituksella jätetty käyttämättä jotain tiettyä kirjainta tai tiettyjä kirjaimia, usein jotakin yleistä vokaalia.


title: Lipogrammi

text: Lipogrammin kirjoittaminen käyttämättä vierasperäisiä kirjaimia on helppoa, mutta erittäin vaikeaa sellaisilla yleisillä kirjaimilla kuten "A", "E" tai "T". Tällä tavalla kirjoittaminen on epäkäytännöllistä, sillä kirjoittajan täytyy välttää monia tavallisia sanoja, jolloin tekstistäkin tulee väkinäisen kuuloista ja vaikeasti ymmärrettävää. Tavallisia kirjaimia poisjättävät lipogrammit, jotka eivät kuulosta väkinäisiltä tai oudoilta, ovat hyvin harvinaisia.


title: Lipogrammi

text: Tunnetuimpia lipogrammeja on Georges Perecin ranskankielinen "La Disparition" -romaani, jossa ei ole yhtään e-kirjainta. Mark Dunnin kirjeromaani "Ella Minnow Pea" on lipogrammiromaani, jossa käytettävissä olevat kirjaimet vähenevät kirjan edetessä. Suomessa Sami Liuhto on käyttänyt lipogrammitekniikkaa romaanissaan "Sotaanlähtö" (ntamo 2015).


title: Lipogrammi

text:
Tässä tekstissä ei ole yhtään a-kirjainta:
"Timo kumosi suutuspäissään teekupin tuolille. Hän oli"
"suuttunut siksi, että hänen hieno uusi polkupyöränsä"
"oli osunut kiveen eilen. Hän kuitenkin tuli melkein heti"
"iloiseksi."


title: Air Force One (elokuva)

text: Air Force One on yhdysvaltalainen toimintaelokuva, jonka ensi-ilta oli Yhdysvalloissa 25. heinäkuuta 1997 ja Suomessa 24. lokakuuta 1997. Elokuvan on ohjannut Wolfgang Petersen, ja sen pääosia näyttelevät Harrison Ford, Gary Oldman ja Glenn Close. Elokuva oli Oscar-ehdokkaana parhaan leikkauksen ja äänitehosteiden palkinnosta, mutta se hävisi molemmat palkinnot "Titanicille".


title: Air Force One (elokuva)

text: "Air Force One" kertoo kuvitteellisesta Yhdysvaltain presidentistä James Marshallista, jonka matkustajalentokone Air Force One joutuu terroristien kaappaamaksi. Presidentti joutuu pelastamaan terroristien panttivangit lentokoneesta, mukaan lukien Valkoisen talon virkailijoita ja oman perheensä. Elokuvassa seurataan myös varapresidentti Kathleen Bennettin ja muun kabinetin yrityksiä neuvotella terroristien kanssa. Elokuvassa esitellään katsojalle Air Force Onen piirteitä, kuten sisätiloja ja turvatoimia, mutta osa niistä on liioiteltuja; Air Force Onessa ei esimerkiksi oikeasti ole pakokapselia presidentille.


title: Air Force One (elokuva)

text: Yhdysvaltalaiset ja venäläiset kaappaavat kommandoiskulla Kazakstanin diktaattoriksi julistautuneen kenraali Ivan Radekin, joka suljetaan venäläiseen vankilaan. Menestyksekkään operaation jälkeen Yhdysvaltain presidentti James Marshall matkustaa Venäjän presidentti Petrovin vieraaksi Moskovaan ja julistaa puheessaan, että Yhdysvallat ei enää neuvottele terroristien kanssa. Puheen jälkeen presidentti aikoo palata Air Force Onen kyydissä Yhdysvaltoihin, mutta koneeseen nousee myös joukko uutisryhmän jäseniksi naamioituneita terroristeja, joita johtaa kiihkomielinen Egor Korshunov. Kun lentokone on Saksan ilmatilassa, terroristien kanssa liittoutunut salaisen palvelun agentti Gibbs avaa koneen asevaraston terroristeille. Saamillaan käsiaseilla nämä tappavat suurimman osan presidentin henkivartijoista. Salaisen palvelun agentit vievät presidentin lentokoneen ruumassa olevaan pakokapseliin, ja lentäjät laskeutuvat Yhdysvaltain ilmavoimille kuuluvaan Ramsteinin lentotukikohtaan. Terroristit kuitenkin murtautuvat ohjaamoon, ampuvat lentäjät ja ohjaavat Air Force Onen nousuun kiitotieltä. Vaikka presidentti näyttää paenneen täpärästi, terroristit saavat panttivangeiksi 50 ihmistä, mukaan lukien presidentin vaimon Gracen ja tyttären Alicen sekä joukon tämän neuvonantajia.


title: Air Force One (elokuva)

text: Washingtonissa varapresidentti Kathleen Bennett, puolustusministeri Walter Dean ja armeijan johtajat kokoontuvat Valkoisessa talossa ja yrittävät saada tilanteen haltuunsa. Korshunov vaatii Radekin vapauttamista, jotta tämä palauttaisi Venäjän mahdin ja järjestyksen kapitalistisen rappion tilalle, ja hän uhkaa tappaa yhden panttivangin puolen tunnin välein kunnes vaatimukseen suostutaan. Bennett soittaa Venäjän presidentti Petroville, mutta tämä kieltäytyy vapauttamasta kansanmurhasta tuomittua Radekia, joka voisi kaapata vallan Venäjällä. Tyytymätön Korshunov toteuttaa uhkauksensa ampumalla presidentin turvallisuusneuvonantaja Jack Dohertyn. Bennetille ja kabinetille ilmoitetaan, että Air Force Onesta laukaistu pakokapseli on paikannettu, mutta presidentti Marshall ei ollut sen sisällä. Todellisuudessa Marshall on piiloutunut Air Force Onen rahtiruumaan, koska Vietnamin sodan veteraanina hän aikoo pelastaa itse perheensä ja muut panttivangit. Ruumassa Marshall tappaa yhden terroristeista, mutta muut terroristit havaitsevat hänen läsnäolonsa. Korshunov ilmoittaa koneen keskusradiossa teloittavansa yhden panttivangeista, ellei ruumassa piileskelevä ”agentti” antaudu heille. Marshall ei antaudu, jolloin Korshunov ampuu hänen lehdistöpäällikkönsä.


title: Air Force One (elokuva)

text: Marshall onnistuu soittamaan satelliittipuhelimella valkoiseen taloon ja saamiensa neuvojen avulla hän aiheuttaa polttoainevuodon. Polttoaineen ehtyessä terroristit vaativat apuun amerikkalaisen KC-10 Extender -ilmatankkauslentokoneen, mutta ilmatankkauksen aikana presidentti Marshall vapauttaa panttivangit ja suurin osa onnistuu pakenemaan koneesta laskuvarjoilla. Marshall itse ei suostu lähtemään, sillä hänen perheensä on yhä Korshunovin käsissä, joten terroristit saavat vangittua presidentin. Lisäksi koneeseen jäävät vielä vankeina majuri Joe Caldwell, kansliapäällikkö Lloyd Shepard sekä agentti Gibbs, jonka petos ei ole paljastunut muille. Korshunov kertoo ampuvansa Gracen ja Alicen, ellei presidentti soita puhelimella Petroville ja vaadi Radekin vapauttamista. Washingtonissa Yhdysvaltain terrorismin vastaisen politiikan murtumista pelkäävä Dean suostuttelee Bennettiä allekirjoittamaan asiakirjan, jolla presidentin valta siirtyisi varapresidentille, mutta Bennett epäröi ja kieltäytyy allekirjoittamasta. Pakon edessä Marshall soittaa Petroville, joka vastentahtoisesti antaa määräyksen Radekin vapauttamisesta. Air Force One saapuu Kazakstanin ilmatilaan ja Korshunov paljastaa Marshallille, ettei aiokaan vapauttaa arvokasta vankiaan, vaan lypsää tämän avulla lisää etuja maalleen. Terroristien juhliessa kenraali Radekin vapautumista Marshall onnistuu vapautumaan siteistään ja tappaa kaikki terroristit Korshunovia lukuun ottamatta, joka pakenee Gracen kanssa. Korshunov pyrkii pakoon koneesta laskuvarjolla, mutta tappelun aikana presidentti onnistuu kietomaan köyden hänen kaulansa ympärille, jolloin Korshunov kuristuu varjon auetessa. Saatuaan koneen takaisin haltuunsa Marshall käskee peruuttamaan Radekin vapautuksen. Jo lähes vankilan portille saakka päässyt kenraali yrittää paeta kannattajiensa turvaan, jolloin vartijat ampuvat hänet.


title: Air Force One (elokuva)

text: Radekille uskollisen kazakstanilaisen lentotukikohdan komentaja lähettää MiG-29-suihkuhävittäjänsä ampumaan alas Air Force Onen, mutta Yhdysvaltain ilmavoimille kuuluvat F-15 Eaglet saapuvat puolustamaan presidentin konetta Kazakstanin ilmatilaan. MiG-hävittäjien hyökkäys torjutaan, mutta Air Force Onen peräsin vaurioituu siten, ettei koneella voi enää laskeutua. Lisäksi Korshunov ehti ennen kuolemaansa hävittää kaikki laskuvarjot. Yhdysvaltain ilmavoimat lähettää apuun C-130 Herculesin, joka Air Force Oneen sidotun vaijerin avulla siirtää Gracen, Alicen ja aiemmassa ammuskelussa haavoittuneen Shepardin turvaan. Polttoaineen loppuessa ja Air Force Onen moottorien sammuessa on aikaa enää yhden matkustajan pelastamiseen, jolloin Gibbs ampuu majuri Caldwellin ja yrittää riistää pelastusvaljaat presidentiltä. Nyrkkitappelun päätteeksi Marshall tarrautuu kaapeliin, joka irtoaa Air Force Onesta. Gibbs syöksyy lentokoneen kyydissä Kaspianmereen ja kaapelin päästä roikkuva Marshall kiskotaan turvaan. Presidentin pelastumista juhlitaan Valkoisella talossa, Venäjän presidentin kansliassa ja Hercules-koneessa.


title: Orchid

text: Orchid on ruotsalaisen metalliyhtye Opethin debyyttialbumi. Sen julkaisi Euroopassa Candlelight Records vuonna 1995, ja kaksi vuotta myöhemmin Yhdysvalloissa Century Media Records. Myöhemmin Candlelight Records julkaisi albumin uudelleen, sisältäen bonuskappaleen "Into the Frost of Winter". Albumin nimen mukainen kukka orkidea esiintyy albumin kannessa.


title: Orchid

text: Kuten muutkin Opethin albumit, "Orchid" sisältää sekä rujompia osuuksia että aivan akustisia osia, progressiivisesti aseteltuna. Vokalisti Mikael Åkerfeldt laulaa albumilla puhtaita osuuksia hyvin vähän, jonka lisäksi hänellä on kuiskattuja lauluosuuksia. Tyypillistä death metal -örinää levyllä kuullaan selkeästi eniten. Lähestulkoon kaikki Orchidin kappaleet pyörivät kymmenen minuutin lieppeillä, lukuun ottamatta 3-minuuttista pianoesitystä "Silhouette" ja minuutin mittaista instrumentaalikappaletta "Requiem".


title: Orchid

text: "Orchid" on Opethin uudempaan tuotantoon verrattuna selvästi suoraviivaisempaa, vähäisimpien tahtilajikikkailuidensa sekä jonkin verran yksinkertaisimpien rumpuosuuksiensa takia. Albumi on silti sinänsä hyvin progressiivinen, koska sen kappaleet ovat hyvin pitkiä ja moniosaisia, saattaen sisältää useammankin kerran siirtymän puhtaasta akustisesta osuudesta raakaan death metal -osuuteen, tai toisin päin. Erilaiset kahden kitaran harmoniat ja akustiset osuudet ovat suuressa osassa albumilla. "Orchid"in masteroinnissa tapahtuneen virheen vuoksi kappaleen "Requiem" outro siirtyi kappaleen "The Apostle in Triumph" alkuun.


title: Pellervo

text: Pellervo voi tarkoittaa seuraavia asioita:


title: Morningrise

text: Morningrise on ruotsalaisen metalliyhtye Opethin toinen studioalbumi. Candlelight Records julkaisi albumin Euroopassa vuonna 1996 ja Century Media Records Yhdysvalloissa vuotta myöhemmin. Candlelight Records julkaisi sen uudelleen vuonna 2000. Albumin kannessa on palladonilainen silta, joka sijaitsi Englannissa. Tähän mennessä albumi on ainoa Opethin levyistä, jonka jokainen kappale on yli 10 minuutin mittainen.


title: Morningrise

text: Useat kriitikot sekä yhtyeen fanit pitävät albumia Opethin mestariteoksena, vaikka albumi julkaistiinkin varhaisessa vaiheessa yhtyeen uraa.


title: Morningrise

text: Levystä on julkaistu myös kahdentuhannen kappaleen rajoitettu kuvavinyylipainos.Vuoden 2000 uudelleenjulkaisu


title: Tellervo

text: Tellervo on erityisen viehkeä ja leikkisä metsän jumalan Tapion tytär suomalaisessa tarustossa.


title: Tellervo

text: Kalevalassa paimen pyytää Tellervoa avuksi karjan kaitsemiseen:"


title: Savu

text: Savu on tavallisimmin orgaanisen aineen epätäydellisen palamisen yhteydessä syntyvä seos, aerosoli, jossa palamisessa syntyneisiin kaasuihin on hienojakoisesti sekoittunut erilaisia kiinteitä hiukkasia ja usein myös nestepisaroita. Usein se on palamisen ei-toivottu sivutuote, mutta sitä voidaan myös hyödyntää esimerkiksi tuhoeläinten torjunnassa, yhteydenpidossa (savumerkit), puolustuksessa, ruoanlaitossa (savustus) sekä nautintoaineena (tupakointi).


title: Savu

text: Erilaisten polttoaineiden palamiseen perustuvissa lämmityslaitteissa, teollisuudessa ja voimaloissa syntyvä savu johdetaan yleensä savupiipun kautta ulos. Tulipalojen yhteydessä kuolonuhreja ei niinkään aiheuta tuli vaan savu. Savu tappaa kuumuutensa, myrkyllisyytensä (muun muassa hiilimonoksidi eli häkä) ja tukahduttavan vaikutuksensa vuoksi.


title: Savu

text: Savun kemiallinen koostumus riippuu sekä palavasta aineesta että palamisolosuhteista.


title: Savu

text: Kun orgaaninen aine palaa korkeassa lämpötilassa ja happea on runsaasti, syntyy vain vähän näkyvää savua. Se koostuu pääasiassa samoista palamattomista aineksista, joita on myös tuhkassa, sekä vesihöyrystä ympäröivässä viileämmässä ilmassa tiivistyvistä pienistä vesipisaroista. Mikäli palava aine ei sisällä muita alkuaineita kuin hiiltä ja vetyä sekä mahdollisesti jonkin verran happea, sen täydellisessä palamisessa siitä syntyykin ainoastaan hiilidioksidia ja vesihöyryä, molemmat kaasumaisessa muodossa. Lisäksi syntyy yleensä jonkin verran myös typen oksideja, vaikka palava aine ei sisältäisikään typpeä, sillä myös ilman typpi ja happi reagoivat korkeassa lämpötilassa keskenään.


title: Savu

text: Jos palava aine sisältää muitakin alkuaineita, savu sisältää muitakin yhdisteitä, erityisesti näiden alkuaineiden oksideja. Niistäkin esimerkiksi rikin palaessa syntyvä rikkidioksidi on kaasu, monet muut sen sijaan kiinteitä aineita.


title: Savu

text: Käytännössä palaminen jää kuitenkin aina epätäydelliseksi. Tällöin syntyvä savu ja savukaasut sisältävät suuren joukon muitakin yhdisteitä, joista monet ovat myrkyllisiä. Osa niistä voi olla samoja, joita palavassa aineessa oli jo ennen palamista, osa niistä syntyy suurimolekyylisten aineiden hajotessa kuumuudessa ja ne ovat samoja, joita syntyy myös pyrolyysissä eli kuumennettaessa ainetta hapettomassa tilassa, kun taas osa syntyy joidenkin hajoamisessa syntyneiden aineiden osittaisessa hapettumisessa.


title: Savu

text: Hiilen osittaisessa hapettuessa syntyy hiilimonoksidia eli häkää. Typpeä sisältävistä aineista voi niiden epätäydellisessä palamisessa syntyä typpikaasun ja typen oksidien ohella myös ammoniakkia ja vetysyanidia. Vastaavasti rikkipitoisista aineista voi syntyä rikkidioksidin ohella myös rikkivetyä. Osa palavan aineen sisältämästä vedystä voi myös levitä ympäristöön vetykaasuna vesihöyryn sijasta.


title: Savu

text: Jos palava aine sisältää halogeeneja kuten klooria tai bromia, nämä eivät suoraan yhdy ilman happeen. Sen sijaan ne voivat muodostaa muiden palavassa aineessa olevien alkuaineiden kanssa esimerkiksi vetykloridia, fosgeenia, dioksiinia, kloorimetaania, bromimetaania ja muita organohalogeeneja. Näitä voi syntyä tulipaloissa esimerkiksi polyvinyylikloridin palaessa. Klooripitoisten aineiden, etenkin polykloorattujen bifenyylien (PCB) hajotessa kuumuudessa voi syntyä myös polykloorattuja dibentsodioksiineja, joita eräät ovat mahdollisesti karsinogeenisia aineita.


title: Savu

text: Monimutkaisten orgaanisten aineiden hajotessa kuumuudessa epätäydellisen palamisen tai pyrolyysin yhteydessä syntyy myös monia hiilivetyjä, sekä alifaattisia kuten metaania, etaania tai asetyleenia sekä aromaattisia hiilivetyjä kuten bentseeniä ja sen johdannaisia samoin kuin bentsopyreeniä. Myös heterosyklisiä yhdisteitä voi syntyä. Raskaat hiilivedyt voivat tiivistyä tervaksi. Jos sitä on savussa merkittävästi, se on väriltään keltaista tai ruskaa. Sellaisen savun, noen tai ruskeiden öljymäisten palamistuotteiden esiintyminen voi olla vaarallista, sillä nämä voivat vielä palaa ja niiden pitoisuus ilmassa voi nousta niin suureksi, että ne alkavat kipinöidä.


title: Savu

text: Vapautuneiden hiilivetyjen osittaisessa hapettumisessa voi syntyä suuri joukko erilaisia yhdisteitä kuten formaldehydiä, akroleiinia, alkoholeja, ketoneja ja karboksyylihappoja kuten muurahaishappoa tai etikkahappoa. Esimerkiksi akroleiinia syntyy puun palaessa sekä myös rasvoja käristettäessä, ja savun hengityselimiä ja silmiä kirvelevä vaikutus aiheutuukin juuri akroleiinista.


title: Savu

text: Orgaanisten aineiden epätäydellisessä palamisessa syntyvän savun sisältämistä kiinteistä hiukkasista suuri osa on yleensä nokea, joka on palamatta jäänyttä hiiltä. Lisäksi savu sisältää tiivistynyttä tervaa ja tuhkan aineksia, pääasiassa piidioksidia ja kalsiumoksidia. Mikäli palava aine sisältää metalleja, syntyy myös metallioksideja pieninä hiukkasina. Epäorgaanisten suolojen hiukkasia voi myös muodostua, esimerkiksi ammoniumsulfaattia, ammoniumnitraattia tai natriumkloridia. Mikäli tällaisia suoloja on nokipisaroiden pinnalla, ne voivat tulla hydrofiilisiksi. Myös monet orgaaniset yhdisteet, etenkin aromaattiset hiilivedyt voivat sitoutua kiinteiden hiukkasten pinnalle. Magneettisiakin hiukkasia, jotka tavallisimmin ovat magnetiitin kaltaisia rautaoksideja, esiintyy kivihiilen savussa, ja niiden yleistyminen vuoden 1860 jälkeen muodostuneissa kerrostumissa on selvä osoitus teollisen vallankumouksen vaikutuksista, joskin samanlaisia hiukkasia voi syntyä myös ilmakehässä palaneista meteoriiteista. Polttomoottorien savu saattaa sisältää myös metallin hankautumisesta syntyneitä pieniä metallihiukkasia. Silikonien palaessa syntyvä savu sisältää myös amorfista piidioksidia, ja jos happea ei ole riittävästi, jonkin verran myös piinitridiä. Piidioksidihiukkaset ovat läpimitaltaan noin 10 nm, mutta ne voivat liittyä toisiinsa suuremmiksi hiukkasiksi ja ketjuiksi.


title: Savu

text: Savun kiinteiden hiukkasten läpimitta vaihtelee muutamasta nanometristä mikrometreihin. Suurin osa niistä on läpimitaltaan mikrometrien luokkaa. Ne laskeutuvat pian maan pinnalle, ja sen vuoksi ne vahingot, joita savu saa aikaan kaukana syntymäpaikaltaan, ovat enimmäkseen pienimpien hiukkasten aiheuttamia.


title: Savu

text: Paljain silmin näkymättömien pienhiukkasten muodostama aerosoli on usein ensimmäinen merkki siitä, että aine on syttymässä tuleen.


title: Savu

text: Vetypitoisten aineiden palaessa syntyvä savu sisältää vesihöyryä, joka voi tiivistyä pieniksi vesipisaroiksi. Mikäli läsnä ei ole värillisiä aineita kuten typen oksidia tai pienhiukkasia, tällainen savu on valkoista ja pilvimäistä.


title: Savu

text: Savupäästöt voivat sisältää hivenmääriä monia muitakin alkuaineita. Maaöljy käyttävien voimaloiden ja öljynjalostamoiden savukaasuissa on hieman vanadiinia, jonkin verran nikkeliäkin. Kivihiiltä poltettaessa ympäristöön voi levitä jonkin verran myös alumiinia, arseenia, kromia, kobolttia, kuparia, rautaa, elohopeaa, seleeniä ja uraania.


title: Savu

text: Jotkut savun ainekset ovat tyypillisiä tiettyjä aineita poltettaessa syntyvälle savulle. Guaiakoli ja sen johdannaiset syntyvät ligniinin pyrolyysissä, ja niitä on puun savussa, samoin kuin syringolia ja sen johdannaisia sekä metoksifenoleja. Reteeniä syntyy havupuiden pyrolyysissä, ja sen esiintymisestä ilmassa voidaan havaita kaukaisetkin metsäpalot. Levuglukosaani on selluloosan hajoamistuote. Lehti- ja havupuiden palaessa muodostuvat savut eroavat toisissaan siinä, missä suhteessa ne sisältävät guaiakoleja ja syringoleja. Moottoriajoneuvojen pakokaasut sisältävät muun muassa polysyklisiä aromaattisia hiilivetyjä, hopaaneja ja steraaneja. Hopaanien ja steraanien suhdetta vapaana alkuaineena esiintyvään hiileen voidaan käyttää erottamaan toisistaan bensiini- ja dieselmoottorien päästöt.


title: Savu

text: Pienhiukkaset voivat sitoa itseensä monia muitakin yhdisteitä, jotka joko adsorboituvat niiden pinnalle tai liukenevat pieniin nestehiukkasiin. Vetykloridi absorboituu helposti nokihiukkasiin.


title: Savu

text: Kemiallisesti passiiviset ja palamattomatkin aineet voivat tulen läheisyydessä levitä savun mukana ympäristöön. Erityisenä huolenaiheena tässä suhteessa on asbesti.


title: Savu

text: Radioaktiivinen laskeuma ja biologisesti kasautuvat radioisotoopit voivat palata ilmakehään esimerkiksi metsäpaloissa. Tämä on uhkana esimerkiksi Tšernobylin ydinvoimalaitosta ympäröivällä suojavyöhykkeellä.


title: Savu

text: Polymeerit ovat monien savussa esiintyvien aineiden merkittävä lähde. Aromaattiset sivuryhmät, joita on esimerkiksi polystyreenissä, kehittävät runsaasti savua. Jos aromaattinen ryhmä on polymeerin rungossa, savua syntyy vähemmän, mikä johtuu aineen hiiltymisestä. Alifaattisista polymeereistä syntyy yleensä vähiten savua, ellei läsnä ole muita aineita. Fosforia ja halogeeneja sisältävät palonestoaineet vähentävät savun muodostumista. Samanlainen vaikutus on myös polymeerin ketjujen sitoutumisella toisiinsa.


title: Savu

text: Hiukkasten koosta riippuen savu on voi olla paljain silmin näkyvää tai näkymätöntä. Tämän havaitsee erityisen selvästi, kun leipää paahdetaan leivänpaahtimella. Kun leipä kuumenee, syntyvät hiukkaset tulevat yhä suuremmiksi. Alkuvaiheessa syntyy vain niin pieniä hiukkasia, ettei niitä näe, mutta ne tulevat näkyviksi, jos leipä syttyy palamaan tai jäähtyy nopeasti.


title: Savu

text: Tulipalossa syntyvä savu sisältää satoja kemiallisia yhdisteitä. Sen vuoksi savun aiheuttava vahinko on usein suurempi kuin itse tulen ja kuumuuden. Savun hajusta on usein vielä vaikeampi päästä eroon kuin poistaa savun aiheuttamat tahrat. Samoin kuin on olemassa urakoitsijoita, jotka ovat erikoistuneet jälleenrakentamaan tai kunnostamaan asuintaloja tulipalon ja savun jäljiltä, on myös yrityksiä, jotka kunnostavat tulipaloissa vahingoittuneita teollisuusrakennuksia.


title: Savu

text: Jos palaminen on tapahtunut riittämättömässä hapessa, syntyvä savu sisältää merkittävässä määrin palavia aineita. Savupilvi voikin syttyä joutuessaan kosketuksiin ilmakehän hapen kanssa, minkä voi saada aikaan joko toinen lähellä oleva avotuli tai sen oma korkea lämpötila. Tämä ilmenee kipinöimisenä. Sisäänhengitettynä savu voi myös aiheuttaa vakavia terveyshaittoja tai kuoleman.


title: Savu

text: Monet savun aineet ovat hyvin myrkyllisiä tai ärsyttäviä. Vaarallisin on hiilimonoksidi, joka aiheuttaa häkämyrkytyksen, mitä joskus saattaa vielä vakavoittaa vetysyanidin tai fosgeenin esiintyminen. Savun hengittäminen voi sen vuoksi nopeasti johtaa lamaantumiseen ja tajunnan menetykseen. Rikkioksidit, vetykloridi ja vetyfluoridi muodostavat kosteassa ilmassa rikkihappoa, suolahappoa ja fluorivetyhappoa, jotka syövyttävät sekä keuhkoja että monia materiaaleja. Nukkuessaan ihminen ei aisti savua, mutta ihminen herää, jos sitä kertyy keuhkoihin tietty määrä. Näin ei kuitenkaan välttämättä tapahdu, jos ihminen on lamaantunut taikka alkoholin tai huumeiden vaikutuksen alaisena.


title: Savu

text:
Tupakansavu on huomattava hengityselinten tautien, sydäntautien ja monien syöpien riskitekijä.
Savu voi heikentää näkyvyyttä. Itse asiassa savun heikentämä näkyvyys olikin syynä siihen, miksi palomiehet eivät kyenneet evakuoimaan erästä Worcesterissa, Massachusettsissa vuonna 1999 palanutta varastorakennusta ajoissa. Koska sen eri kerrokset olivat varsin samankaltaiset, paksu savu sai aikaan, etteivät he kyenneet tunnistamaan eri kerroksia toisistaan.


title: Savu

text: Savu sisältää suuren joukon kemiallisia aineita, joista monet ovat syövyttäviä. Esimerkkejä ovat vetykloridi ja vetybromidi, joita syntyy halogeeneja sisältävistä muoveista ja palonestoaineista, rikkipitoisten aineiden palaessa syntyvä rikkihappo, korkeissa lämpötiloissa syntyvät typen oksidit, jotka voivat muodostaa typpihappoa, fosforihappo ja eräät antimonin yhdisteet. Niiden aiheuttama korroosio ei yleensä rakennusaineissa ole merkittävä, mutta pieniä osasia sisältäviin, varsinkin mikroelektronisiin laitteisiin ne vaikuttavat herkästi. Savun syövyttävät aineet voivat esimerkiksi tuhota piirilevyn joko välittömästi tai vähitellen. Monet savun ainekset myös johtavat sähköä, ja täten ne voivat saada aikaan oikosulkuja. Myös katkaisijat voivat vioittua joko pintojen syöpymisen vuoksi tai koska niissä olevien eristeiden pinnalle kertyy nokea tai muuta sähköä johtavaa ainetta.


title: Savu

text: Savun korroosiovaikutusta kuvaa korroosioindeksi (CI), joka määritellään materiaalin ohenemisena sen syöpyessä, ångströmeinä minuutissa, jaettuna kaasumaisten aineiden pitoisuudella ilmassa, grammoina kuutiometriä kohti. Se mitataan asettamalla metalliliuskoja alttiiksi savukaasuille koetunnelissa. Suurin korroosioindeksi on vetyä ja halogeeneja sisältävillä polymeereillä kuten polyvinyylikloridilla ja polyolefiineilla, koska syövyttäviä happoja syntyy suoraan niiden palaessa. Sitä vastoin polymeereillä, jotka sisältävät halogeenia mutta ei vetyä, esimerkiksi polytetrafluorietyleenillä, on pienempi korroosioindeksi, koska happoja syntyy vasta niiden palamistuotteiden reagoidessa ilman kosteuden kanssa. Kaikkein alhaisin korroosioindeksi on yleensä aineilla, jotka eivät sisällä halogeeneja.Kuitenkin myös joistakin halogeenittomista aineista syntyy niiden palaessa muita merkittäviä syövyttäviä aineita.


title: Savu

text: Vahinko, jonka savu aiheuttaa elektronisille laitteille, saattaa olla merkittävästi suurempi kuin itse palo. Kaapelien palot ovat erityisenä huolen aiheena; vähäsavuiset halogeenittomat aineet ovatkin suositeltavia kaapelien eristeaineiksi.


title: Savu

text: Kun minkä tahansa aineen tai esineen pinta joutuu kosketuksiin savun kanssa, siihen siirtyy savun aineksia. Niiden aiheuttama korroosio voi hajottaa esineen nopeastikin. Joskus savun ainekset absorboituvat sen kanssa kosketukseen joutuvaan esineeseen tai aineeseen, esimerkiksi vaatteisiin, vesijohtoihin tai puutavaraan, minkä vuoksi ne joudutaan useimmiten vaihtamaan uuteen.


title: Savu

text: Jo 1400-luvulla Leonardo da Vinci kirjoitti laajasti siitä, miten vaikeaa on arvioida savun määrää. Hän myös teki eron hiiltyneiden hiukkasten muodostaman "mustan savun" ja "valkoisen "savun"" välille, joista jälkimmäinen ei itse asiassa ole savua lainkaan vaan koostuu vaarattomista vesipisaroista.


title: Savu

text: Lämmityslaitteista tulevaa savua voidaan mitata seuraavin keinoin:Koko kirjoitetun historian ajan on eräiden lääkekasvien savua käytetty sairauksien parantamiseen. Eräs Persepoliista löydetty veistos esittää Dareios Suurta (522–486 eaa.), Persian kuningasta edessään kaksi suitsutusastiaa, jossa poltettiin pilviharmikkia ("Peganum harmala") ja santelipuuta, joiden uskottiin suojaavan kuningasta taudeilta. Yli 300 kasvia viidestä maanosasta on käytetty savun tuottamiseksi eri tauteja varten. Lääkeaineiden annostelukeinona tämä on helppo ja halpa, mutta hyvin tehokas keino tuottaa hiukkasia, jotka sisältävät vaikuttavaa ainetta. Vielä tärkeämpi merkitys on sillä, että savussa hiukkasten koko tulee mikroskooppisiksi, jolloin ne imeytyvät helpommin.


title: Lonkero

text: Lonkero on pitkänomainen, joustava elin, joita on erityisesti selkärangattomiin kuuluvilla eläimillä. Niitä käytetään yleensä syömiseen, tunnusteluun ja tarttumiseen.


title: Lonkero

text: Nilviäisten pääjaksoon kuuluu useita lonkerollisia eläimiä. Kalmareilla ja seepioilla on kahdeksan raajaa ja kaksi lonkeroa. Lonkerot ovat pidempiä kuin raajat, ja niissä on imukuppeja usein vain kärjissä.


title: Lonkero

text: Jättiläiskalmarin ja kolossikalmarin lonkerot ovat erityisen vaikuttavat: niiden päissä on voimakkaat imukupit ja tappavat hampaat. Jättiläiskalmarin hampaat ovat pienet ja ympyränmuotoiset, kun taas kolossikalmarin lonkeroissa on kaksi riviä paksuja, teräviä, sormen pituisia hampaita.


title: Lonkero

text: Myös polttiaiseläimiin kuuluu monia lonkerollisia lajeja. Polttiaiseläimillä on usein suuri määrä polttiaissoluja lonkeroissaan. Polttiaissolut sisältävät nematokystiksi kutsutun rakenteen, jonka eläin voi laukaista mahdollista saalista kohti.


title: Lonkero

text: Monilla kampamaneeteilla on kaksi lonkeroa; joillakin ei ole yhtäkään.


title: Lonkero

text: Sammaleläinten suuta ympäröi lonkerorengas.


title: Lonkero

text: Joillain matomaisilla sammakkoeläimillä on lonkeroita. Matosammakoilla on päässään kaksi lonkeroa, joita ne luultavasti käyttävät haistamiseen.


title: Lonkero

text: Tähtikuonokontiaisella on liikkuvaisia ja hyvin herkkiä nenälonkeroita, joilla eläin suunnistaa ja havaitsee saaliita.


title: The Muppet Show

text: The Muppet Show oli Jim Hensonin kehittämä komediallinen television nukkesarja, jota tehtiin viisi kautta vuosina 1976–1980. Jokaisessa jaksossa seurataan yhtä näyttämöesitystä, ja mukana on aina yksi tähtivieras.


title: The Muppet Show

text: Muppetit loi Marylandin yliopiston opiskelija Jim Henson alun perin vuonna 1955 paikallistelevision lastenohjelmaan "Sam and Friends". Hän kutsui nukkeja ”Muppeteiksi”, yhdistäen sanat "puppet", ’käsinukke’ ja "marionette", ’marionetti’, sillä nukeissa yhdistyivät marionettien ja käsinukkien tekniikat. Yksi Muppeteista oli Kermit-sammakko, josta tuli myöhemmin yksi "The Muppet Show’n" päähahmoista. "Sam and Friends" jatkui kuuden vuoden ajan ja teki Hensonista melko tunnetun.


title: The Muppet Show

text: Mainosalalle siirtynyttä Hensonia pyydettiin vuonna 1969 tekemään nukkeja television lastensarjaan "Seesamtie". Ohjelman nukkekohtauksista tuli hyvin suosittuja, ja Henson osallistui itsekin kohtausten tekoon. Vuonna 1975 Henson vei vuoden ajaksi muppet-hahmonsa aikuisten komediaohjelmaan "Saturday Night Live".


title: The Muppet Show

text: Henson halusi alkaa tehdä muppeteillaan omaa jokaviikkoista televisiosarjaa. Brittiläisen mediamoguli Lew Graden kiinnostuttua ajatuksesta Henson siirsi vuonna 1976 muppetien tekijäryhmän Englantiin, missä alettiin tehdä "The Muppet Show’ta". Yhdysvalloissa ohjelmaa esitti CBS-kanava. Show tehtiin Lontoossa. Koska Englannin televisiossa ei ollut mainoskatkoja kesken ohjelman kuten Yhdysvalloissa, englantilaiset katsojat näkivät useampia kohtauksia kuin yhdysvaltalaiset.


title: The Muppet Show

text: Jokainen "Muppet Show" -jakso on kulissien takainen kuvaus yhdestä vaudeville-tyylisestä näyttämöesityksestä. Kaikki hahmot yleisöä myöten ovat nukkeja, "Muppeteja". Niiden lisäksi jokaisessa jaksossa on vieras, joka on useimmiten joku viihdealan tähti kuten näyttelijä. Yksikään vieraileva tähti ei ollut mukana useammin kuin kerran. Aluksi tekijöiden oli työlästä haalia ohjelmaan tähtivierailijoita, mutta balettitähti Rudolf Nurejevin esiintymisen ansiosta toisella kaudella ohjelmasta tuli suosittu ja kuuluisuudet alkoivat olla hyvin kiinnostuneita ohjelmaan pääsemisestä.


title: The Muppet Show

text: Muppetien huumori on anarkistista, slapstickiä ja parodiaa. Sarjan tunnetuimpia Muppet-hahmoja ovat seremoniamestari Kermit-sammakko, häneen ihastunut diiva Miss Piggy, stuntmies Gonzo, koomikko Fozzie-karhu, eläimellinen Animal-rumpali sekä tekoruotsia puhuva ruotsalainen kokki.


title: The Muppet Show

text: Ohjelmassa on siihen tehty teemalaulu. Lähes kaikki muut laulut ovat vanhoilta komedia-albumeilta, vaudevillestandardeja tai brittiläisiä music hall -lauluja.


title: The Muppet Show

text: "The Muppet Show’ta" tehtiin viisi kautta. Ensimmäisen kauden ensi-ilta oli 25. syyskuuta 1976 ja viidennen kauden ensi-ilta 20. syyskuuta 1980. Viimeinen kausi saavutti kaikkein suurimmat katsojaluvut. The Muppet Show voitti yhteensä neljä Emmy-palkintoa ja sai 21 ehdokkuutta.


title: The Muppet Show

text: Television lisäksi Muppetit esiintyivät useissa elokuvissa, joista ensimmäinen oli "Muppet-elokuva" (1979). Elokuvien menestyksen johdosta Jim Henson päätti 1980-luvulla keskittyä Muppet-elokuviin ja lopetti televisioshow'n.


title: The Muppet Show

text: Jim Henson kuoli vuonna 1990. Hänen lapsensa myivät Muppetien oikeudet vuonna 2004 Disneylle, joka alkoi tehdä uusia Muppet-elokuvia. Vuonna 2015 ABC aloitti uuden televisiosarjan "The Muppets", mutta se lopetettiin jo yhden kauden jälkeen.


title: Lucy in the Sky with Diamonds

text: ”Lucy in the Sky with Diamonds” on The Beatles -yhtyeen kappale vuoden 1967 albumilta "Sgt. Pepper's Lonely Hearts Club Band". Laulu aiheutti aikanaan kohua tiedotusvälineissä, kun sen väitettiin yllyttävän nuoria käyttämään huumeita, nimenomaan LSD:tä, koska kappaleen nimi voidaan lyhentää kyseisen huumeen nimeksi. Kertomansa mukaan John Lennon sai ajatuksen kuitenkin poikansa Julianin piirtämistä vesiväritöistä. Kun John oli hakemassa Juliania koulusta, poika näytti hänelle piirustuksensa. Kuvassa oli tähtitaivas ja ihminen taivaalla. John oli kysynyt mitä kuva esittää, ja Julian oli vastannut: ”Lucy – taivaalla timanttien kanssa” (). Niinpä John Lennon laulaa laulun hieman lapsekkaalla äänellä. Lucy viittasi mahdollisesti Julianin koulutoveriin.


title: Lucy in the Sky with Diamonds

text: Lennon tavoitteli kappaleessa Lewis Carrollin tarinoiden tunnelmaa. Carrollin teokset "Liisan seikkailut ihmemaassa" ja "Liisan seikkailut peilimaailmassa" kuuluivat Lennonin lapsuuden lempikirjoihin. Näiden vaikutteiden on sanottu antavan kappaleeseen unenomaisen ja surrealistisen tunnelman.